text:
“Mushake muzabona…” - Anne Bersot
« Mushake muzabona » Matayo 7 :7.
Ubwo twari mu iternairo ry’Igifaransa, nitegerezaga mugenzi wanjye Denise aho yari ari ku ruhimbi nkabona abantu banyuranamo bajya kumusaba inama z’uburyo bwinshi. Akenshi abo bantu babaga bafite igisubizo cy’ibibazo byabo, cyangwa bakibonesha amaso. Byabaga bihagije gusa kubura amaso bagasoma ku rupapuro, bakabona igisubizo. Nk’uko rero gutuza biri muri kamere ye, Denise yabasubizanyaga kwihangana n’ubushishozi. Buri muryango cyangwa itsinda haba harimo umuntu umeze atyo, uwo abandi bisunga, kandi agomba kuba “azi byose”.
Iwacu ni jyewe. Buri gihe ni jye ugomba kumenya aho abana bashyize ibikapu byabo by’ishuri, aho undi yataye ikaye y’imibare, gufata mu mutwe numero ya telephone ya buri wese, kumenya niba hari amasogisi ameshe, kumenya aho buri wese yashyize uburoso bwe, nkanamenya niba urupapuro rw’isuku rwashize mu bwiherero. Mu muryango wacu ndi jye bitabaza amasaha 24/24 iyo habaye ikibazo. Hari igihe numva naniwe, kwihangana kukaba guke. «Kamba mbili zanjye ziri he? Zinshakire!», «Amata yashize? Jya kuzana indi litiro!» «Imfunguzo zanjye ziri he? Zinshakire!».
Iyo ushaka kubona, ugomba gushaka. Akenshi tugira ako kamenyero mu bintu by’Imana, ugasanga umuntu ahora ateze ibiganza ngo ibisubizo bizaza bigwemo. «Ko nta cyo Imana inkorera!», «Nta ntambwe ntera», «Nta cyo ndi gusobanukirwa» «Ubugingo bwanjye buhora mu ntege nke, Imana ntinyereka mu maso hayo nk’uko igirira abandi», «Nta gihinduka mu buzima bwanjye bw’umwuka».
Ariko ijambo ry’Imana riratubwira ngo «Mushake!». «None mushyireho umwete wo gushakisha Uwiteka Imana yanyu umutima n’ubugingo» (1 Ngoma 22 :19).
«Mushake Uwiteka bigishoboka ko abonwa» (Yesaya 55:6).
«Mushake mu maso he [Uwiteka] iteka ryose» (Zaburi 105:4).
Hari isezerano ritangaje riri mu gushaka mu maso h’Uwiteka: «Mushake muzabona» (Matayo 7 :7). Nk’uko Dawidi yabishishikarizaga umwana we Salomo amubwira ati "Nawe Salomo mwana wanjye, umenya Imana ya so, ujye uyikorera n’umutima utunganye kandi ukunze (…) numushaka uzamubona"(1 Ngoma 28 :9). Iri ni isezerano ridakuka: nidushyiraho imbaraga tugashaka Imana, nta kabuza tuzayibona.
Ni uko rero ntitukongere kwibwira tuti « sinyibona », « sinyumva, nta cyo mbona », kuko icyo ushaka kiri hafi yawe, ahubwo icyo Imana igushakaho ni kimwe: ko uyishakisha umutima wawe wose na yo ikakwiyereka, ikaguha umugisha, ikavugana nawe, ikaguhumuriza. Dutere intambwe tuyisanga, izadukingurira amarembo y’ijuru, iduhe umugisha, idusubize kandi tuzayibona.
Muri iyi minsi yegereza impera z’icyumweru, reka nkusabe utekereze kuri iri jambo ry’umugisha: «Murime imishike yanyu kuko ari igihe cyo gushaka Uwiteka, kugeza igihe azaza akabavubira gukiranuka» (Hoseya 10:12).
Imana ibahe umugisha!
Anne Bersot


c: text/html

text:
Kwibuka, kubabara no kurira si icyaha nk’uko bamwe babitekereza
Mu makoraniro y’abantu bamwe na bamwe hari aho usanga bigisha ndetse bagafata umuntu wugarijwe n’umubabaro, uwibuka ibibi byamubayeho cyangwa se urizwa nabyo nk’uwateshutse cyangwa se uwakoze ibihabanye n’ubushake bw’Imana, ndetse ugasanga hari abakozi b’Imana bacyaha bene abo, abandi bakabasengera bavuga ko baganjwe na Shitani nyamara uku ntabwo ari ukuri ahubwo ni ukwitiranya ibintu.
Mu ijambo ryImana dusoma mu gitabo cy’Umubwiriza 3:4 havuga ko ikintu cyose kigira igihe cyacyo, hakagira hati “hariho igihe cyo kurira n’igihe cyo guseka, igihe cyo kuboroga n’igihe cyo kubyina”.
Iri jambo rikwereka ko ibihe by’umubabaro n’amarira iyo bigeze ku muntu aba atari igitangaza cyangwa ishyano riguye, ahubwo ni igice kimwe cy’ubuzima bwa buri munsi. Ibi kandi Imana yongeye kubitubwira mu ijambo ryayo dusanga mu rwandiko Pawulo yandikiye Abaroma 12:15 aho yingingaga ngo " Mwishimane n’abishima, murirane n’abarira".
Aha rero niho umuntu akenshi ashingira yemeza ko kwinjira mu mwanya wo kubabara atari icyaha rwose, ndetse ko kwibuka ibyakubayeho bikakubabaza ukaba warira ari ibisanzwe. Mwibuke bashiki ba Lazaro babonye Yesu nyuma y’iminsi ine Lazaro ashyinguwe, ikintu cya mbere bakoze buzuwe n’agahinda maze Yesu abonye ko bamukundaga nawe ararira (Yohana 11:33-36). None se aha wambwira ngo Yesu yari yuzuye abadayimoni ? Oya, oya rwose. Ahubwo kuko Yesu yari yambaye umubiri wa kimuntu yasohojweho ibibaho kuri twe byose.
Mwibuke mbere y’uko Yesu bamufata ngo bamubambe, ari mu murima wa Getsemani ; yasenganye umubabaro mwinshi ararira ndetse bikomeye. Yarizwaga n’iki ? Yatekereje ibikomeye birenze ubushobozi bwo kwihangana kwe yibutse ibigiye kumubaho ? Yuzura agahinda ararira, uku ni nako natwe bijya bigenda iyo twibutse ibibi bikomeye bituri imbere cyangwa byatubayeho maze imibiri yacu ku bw’uko uremwe tukarira, ntibikuraho kuba wubaha Imana ndetse nayo ikwishimira.
Ku rundi ruhande kandi abahanga bavuga ko kurira ari kimwe mu bisubizo by’umuntu uhuye n’umubabaro ndetse bakongeraho ko mu gihe ugize amahirwe umuntu wari ufite agahinda akarira ukwiriye kumuha rugari akarira akimara ipfa, kuko bituma yoroherwa mu mutwe, ntakomeze kuribwa nawo bikamuha kandi kuruhuka no kwakira ibyamubayeho.
Abafata abarira nk’abatewe n’amashitani rwose ntabwo ari ukuri ; ese muri mwe ni nde wabasha gutera indirimbo intore zigacyuza ibirori inzu yamuguye ho ? Ese wapfushije umugore wawe wakundaga cyangwa umwana w’imfura wacyuza inkera, intore zikabyia sambwe mu rugo rwawe ? Oya ni nk’ibyo rero kuko hari imiti dutanga idahuye n’uburwayi turwaye, ndavuga aho usanga umuvandimwe wacu arira ababaye aho kumwumva tukibwira ko gutera ibihimbano by’indirimbo biza kumukiza ??? Cyangwa se ngo gusenga cyane ? Yego Bibiriya muri Yakobo 5:13 hagira hati ’Ese muri mwe hari ubabaye ? Nasenge.’ Ikanatanga urugero muri Timoteyo 5:5 ngo ’ umupfakazi usigaye wenyine yiringire Imana akomeze gusenga no kwinginga ku manywa na nijoro’.
Ariko tubyumve neza gusenga ntabwo bihagarika ibyamaze kuba ahubwo bifasha mu bisigaye bitaraba, gusenga ni umuti nyamara umuti uvura igikomere ntabwo ukingira gukomereka, bityo bavandimwe bakozi b’Imana mugerageza mufashe intama zanyu mwahawe kuragira mumenye imiti ihuye n’uburwayi zifite, bityo bizatuma muzigeza k’uwazibaragije amahoro zidataraye ngo zitane.

robotstxt: allowed

filter: keep


text:
Abaturage bo mu mirenge itandukanye yo muri Kayonza bahuye n’amapfa kubera izuba ryavuye igihe kirekire. Mu guhangana nayo, ubuyobozi bw’ako karere bwakomeje kubafasha, bubaha ibyo kurya.
Ariko mu gihembwe cy’ihinga 2017 A, cyatangiye mu kwezi kwa Nzeli 2016, kubera ko aribwo imvura yaguye muri Kayonza, ubuyobozi buri guha abo baturage imbuto y’ibishyimbo n’ibigori byo guteza n’ifumbire yo kubifumbiza kugira ngo bahangane n’amapfa mu buryo burambye.
Umuyobozi w’Akarere ka Kayonza, Murenzi Claude avuga ko ibyo biri gukorwa kugira ngo abaturage bibasiwe n’amapfa boye kwiheba.
Agira ati “Nta bushobozi bafite bwo kubona imbuto n’ifumbire niyo mpamvu turi kubibaha kugira ngo bazigobotore aya mapfa”
Abo baturage bazahajwe n’amapfa bavuga ko nta kizere bari bafite kuko babonaga abandi bafite ubushobozi batangiye guhinga; nkuko Kamanzi Souzana, umwe muri bo, abisobanura.
Agira ati “Nta kizere twari dufite cyo kuzabona imbuto n’ifumbire kandi nta bushobozi twari dufite bwo kubyigurira. Twagize n’amahirwe akavura karagwa ndetse n’imvura yaradutunguye twari tuzi ko itazagwa kubera ko imaze igihe kinini itagwa, mbese turashima Imana n’ubuyobozi”.
Mugenzi we witwa Nyiransengimana Jeanette yungamo ati “Leta yatugiriye neza cyane kuva amapfa yatera baduha ibyo kurya ibishyimbo n’ibigori, baduhaye imbuto n’ifumbire turigutera nta kibazo. Imvura yaraguye twiteguye kweza tugasarura tukabasha guhangana n’amapfa yaduhangayikishije igihe kinini”
Mu gihe batareza imyaka bari guhinga, ubuyobozi bukomeje kubaha ibyo kurya birimo ibishyimbo n’ibigori kugeza igihe bazaba bejeje imyaka yabo.


text:
Minisitiri Nsengimana yasabye abarangije Iwawa kubyaza umusaruro amasomo bahawe
Minisitiri w’Urubyiruko n’Ikoranabuhanga, Jean Philbert Nsengimana yasabye urubyiruko rusoje amasomo mu Ishuri rya Iwawa kudapfusha ubusa amahirwe bafite ndetse babyaza umusaruro amasomo bahawe kuko akenewe ku isoko ry’umurimo.
Abanyeshuri 870 bahabwaga amasomo atandukanye mu kirwa cya Iwawa nibo barangije mu cyiciro cya 10.
Minisitiri Nsengimana yatangarije abarangije amasomo arimo ubwubatsi, ubudozi n’ububaji ko babonye amahirwe atarabonywe n’urundi rubyiruko bityo ko batagomba kuyapfusha ubusa.
Yagize ati “ Mwagize amahirwe yo kuvukira mu gihugu kiyobowe neza, gitera imbere mu bukungu, uyu munsi ayo mahirwe mugiye kuyasanga hirya no hino mu turere mukomokamo, amahirwe yo kuba mwasubira mu ishuri ku bashaka gukomeza arahari.”
Minisitiri yakomeje abwira aba banyeshuri ko amasomo y’ubumenyingiro bahawe akenewe ku isoko ry’umurimo bityo ko nayo ari andi mahirwe bagomba kubyaza umusaruro.
Bamwe mu banyeshuri basoje amasomo bavuga ko bari barabaswe n’ibiyobyabwenge, ariko amasomo bahawe yatumye bahindura imico ndetse azabafasha kwiteza imbere.
Nsanzimana Obed avuga ko bakimujyana Iwawa yari azi ko agiye mu buzima bubi, gusa ngo yahaboneye ibitandukanye.
Yagize ati “ Nanywaga itabi, nkanywa urumogi, numvaga nta muntu wampa akazi ngo ngakore, baramfashe banzana hano Iwawa ntekereza ko ngiye kubaho mu buzima bubi kuko baratubwiraga ngo abajyanywe Iwawa barakubitwa cyane. Narahageze nsanga ni ibinyoma ahubwo nishimira amasomo baduhaye.”
Akomeza avuga ati “ Nkanjye ndangije amasomo mu bwubatsi, ngiye kujya hanze nkoreshe ubwenge nkuye ahangaha kandi sinzongera no kunywa ibiyobyabwenge kuko numva narahindutse nabonye ibimfitiye akamaro.”
Aba banyeshuri basoje amasomo bagaragaje ko bishimiye isomo rishya bahawe ryo kwiga amategeko y’umuhanda na moto.
Ntezimana Innocent yagize ati “Iri somo ryo kwiga gutwara ibinyabiziga twese turihuriyeho nta munyeshuri n’umwe hano utaryiga, twigishijwe amategeko y’umuhanda no gutwara ibinyabiziga ku rwego rwa moto. Gusa twagize ikibazo, ubu tugiye gutaha tudafite uruhushya rwo gutwara kandi twari twizeye ko tuzarutahana.”
Kuri iki kibazo Minisitiri w’Urubyiruko n’Ikoranabuhanga yabijeje ko Ku bufatanye na Polisi y’igihugu bagiye kuzashyirirwaho gahunda yihariye bagakora ikizamini bagahabwa impushya zo gutwara zo ku rwego rwa Categorie A.
Abenshi mu bajyanwa mu kigo cya Iwawa bataha barahindutse, bararetse ingeso mbi zo kunywa ibiyobyabwenge, ariko hari bamwe binanirana ndetse bagasubirayo.
Kuri ubu abagera kuri 303 ubu bagaruwe ku nshuro ya kabiri ku masomo nkuko byatangajwe n’umuyobozi w’ikigo cya Iwawa Niyongabo Nicholas.
Kugeza ubu muri Iki kigo ngororamuco harimo abana n’abantu bakuru bagera ku 3039, muri bo abafashwe bakoresha urumogi bakaba ari 2068.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
”Tubabarirane nkuko kristo yatubabariye”. MAHAME CONSTANT (Igice cya 2)
Mu gice cya mbere cy’iyi nyigisho igira iti:”Tubabarirane nk’uko Yesu yatubabariye natwe”, twagerageje kugaragaza ko zimwe mu mpamvu zituma habaho gusaba no gutanga imbabazi bituruka ku makimbirane no guhemukirana biba byabaye hagati y’abantu bityo imbabazi zikaza ari nk’umuti wunga n’amahoro, ikindi twabonyeko ari uwahemukiwe n’uwahemutse bose bavunika mu mutima kandi buri wese murwego rwe akaba afitanye urubanza n’Imana mu gihe cyose atarasaba cyangwa ngo atange imbabazi.
Uyu munsi turarebera hamwe intambwe 12 zo kubabarira n’umwanzuro rusange utwereka kurushaho agaciro k’imbabazi mu mibanire y’abantu ubwabo ndetse n’Imana
Intambwe 12 zafasha uwahemukiwe gutanga imbabazi, zikaba ari izi zikurikira
1) Kubanza guhitamo kutihorera nubwo mubigaragara ibibi wagiriwe
byakwemereraga kwihorera rwose.
2) Emera muri wowe ko ibyakubayeho byagukomerekeje rwose ntabyo kuvuga ngo”ntacyo bitwaye”. Umurenzaho wera amase niko umunyarwanda yavuze wikina n’ubugingo bwawe.
3) Egera umuntu wizera kurusha abandi umubwire ibya kubayeho byose bityo bigufashe kutabika ibyo bibi wagiriwe muri wowe mbese n’ukuruka uburozi
4) Tekereza ikintu cy’ingenzi waburiye mw’uko guhemukirwa kandi unababare kubwacyo (bishobora kuba ikintu cyangwa umuntu), aha ngaha hari n’abashobora kuzana amarira kubw’ibyo bagiriwe icyo ni ikimenyetso cy’uko wababaye rwose.
5) Emerera umutima wawe kandi ko kwihorera byashoboka nubwo ataribyo ugiye gukora, kuko nubwo mbere wabanje kubyanga ntibikuraho ko utacyumva uburakari muri wowe Intambwe 4 za mbere zirababaza ariko niryo tangiriro ryo gukira kwawe zimeze nkuko wajya kuvuza igisebe kwa muganga mbere yo kukuvura muganga akabanza kucyogesha umuti ugitoneka kandi ubabaza kugirango abone uko
agipfuka neza.
6) Fata icyemezo cyo kwibabarira wowe ubwawe bikubere nk’impano wihaye, ese uwo ukuvuna mu mutima wawe ntutekereza ko ari ikiremwa cy’intege nke gifite aho cyigarukira mu mbaraga za kimuntu.
7) Tekereza nk’umunyabwenge, wibaze uti:”ese ni iki cyateye runaka kungirira nabi bigeze hariya?” urasanga nawe ari intege nke za kimuntu zabiteye.
8) Hitamo gukuzwa n’ibyago byakubayeho wanga guheranwa n’agahinda wibaza uti:”ni iki cy’ukuri binyigisha?” bityo ubikuremo ubundi bwenge udasanganywe(maturité).
9) Ibuka ko nawe hari igihe wigeze gukenera imbabazi ukanazihabwa, icyo gihe wumvaga umeze ute muri wowe, watanze kiguzi ki kugirango uzihabwe se?
10) Ntushake ariko kandi kwitsindagiramo imbabazi kuko intambwe umaze gukora zakuvunnye,
11) Ahubwo icyifuzo cyawe cyo guhitamo kubabarira gihe ucyereke Imana kuko ariyo ikora ikanashobora byose mu gihe cyayo, bizatuma utanga imbabazi zizira akangononwa n’inzika kubw’imbaraga z’Imana zibirimo.
12) Umaze kubabarira no kubohoka muri wowe egera uwagukoshereje
umubwire ko wamubabariye nawe bimufashe kuruhuka no kutakwishisha, biranamuha umutekano wo mu mutima ariyo mahoro Imana itanga.
Igisigaye byutsa imibanire myiza hagati yawe nawe niba atakiriho kandi cg ari kure yawe ntuhagarike umutima icy’agaciro nuko kubabarira wagezeho kubohora umutima wawe.
UMWANZURO:
Ku mukristo itegeko n’uko tubabarira uwatugiriye nabi mbere yuko anadusaba imbabazi nkuko yesu yabikoze kumusaraba (Luka23,34)
“Niba dushaka kwishima umwanya muto mubuzima bwacu twihorere, ariko niba dushaka guhora twishimye iteka ryose tubabarire”
Nawe tekereza kw’iyi si yacu uko yaba imeze ntakubabarira kurimo, uwishe undi nawe akicwa, ukubise undi nawe agakubitwa ibaze uko iyo si nawe yaba iteye, urahita wumva akamaro k’imbabazi.
Murakoze kandi Imana iduhane twese hamwe Umutima wo Kubabarirana


text:
Yabibwiye abaturage bo mu Murenge Nyarugunga mu Karere ka Kicukiro mu Mujyi wa Kigali bari bitabiriye umuganda usoza ukwezi wabaye kuri uyu wa Gatandatu tariki ya 27 Kanama 2016, aho bawukoreye mu Kagari ka Rwimbogo.
By’umwihariko, ku kibazo cy’abashikuza abagore amasakoshi na telefone kigenda kigaragara mu bice bitandukanye by’Umujyi wa Kigali nka Nyamirambo na Nyabugoro ngo uzabigerageza azabona isomo.
Gen. Mubarak wavuze ko ari mushya ku mwanya w’ubuyobozi bw’ingabo mu Mujyi wa Kigali no mu Ntara y’i Burasirazuba kuko yari asanzwe ayobora izo mu Ntara y’i Burengerazuba, yagize ati “ Hari abantu tudashobora kumvikana batajya bampa n’amashyi kuko baranzi. Ba bantu bashikuza isakoshi z’abagore n’amatelefoni ndetse n’abashaka imirimo itaduhesha agaciro. Uzashikuza isakoshi dushikuze ukuboko kwawe.”
Yakomeje agira ati “ Nizere ko mbivuze ku mugaragaro mwese mwabyumvise kandi mfite abasore babyigiye bambara nkamwe rimwe na rimwe ntimubimenye, ndetse n’abambaye nkanjye iyo twabishatse.Mujya mubona uko bahagaze hirya no hino. “
“Igishoboka gusa ni ukugutokoza mu jisho cyonyine kandi rimwe(Icyo Kinyarwanda mwacyumvise?)Ntabyo kurushya bagenzi bacu b’abapolisi ngo bamujyanye ubundi abantu bamugemurire.N’abandi mubibabwire, muti ’umuntu waje hariya ntasanzwe. Ni byo nigiye, ni byo nigishijwe.Nta wateza umutekano mucye ngo tubyemere, wenda agiye ahandi ntazi ariko ntajye muri ’East Africa’, kuko turi igihugu kimwe.’"
Ku kibazo cy’abashaka kuzana ibikorwa by’ubutagondwa Gen Mubarak yavuze ko bazajya bahanwa bikomeye kurenza abandi.
Ati “Aba bantu baza bashaka guhungabanya ibikorwa by’amajyambere abantu bagezeho kuko bareba nk’inzu aho gutekereza kubaka indi akumva yayijya munsi igaturika. Aba bo impamba mbafitiye irenze iya babandi bashikuza amasakoshi, kandi bo nimbahana nzajya nongeraho ko ndi umuyisilamu kuko ntitwakwemera abantu biyitirira idini runaka mu bikorwa by’ubugizi bwa nabi.”
Mu rwego rwo gusigasira umutekano u Rwanda rufite, yasabye abaturage bo mu Murenge wa Nyarugunga gukumira icyaha kitaraba buri wese akaba ijisho rya mugenzi we ndetse agatanga n’amakuru ku igihe kandi vuba.
Umuyobozi Wungirije w’Umujyi wa Kigali ushinzwe imibereho myiza y’abaturage, Kazayire Judith, na we yagaragaje ko bamaze iminsi bumva ibikorwa bigayitse by’ubujura mu mujyi wa Kigali, aho umuntu abyuka agasanga ibintu bye babitwaye cyangwa se n’urugi baruciye.
Yasabye abaturage gushaka ibyabo aho kurarikira iby’abandi ku buryo barinda kubahungabanyiriza umutekano kugira ngo babibone.
Ati “ Niba tugomba kwigira no kwihesha agaciro, ni ngombwa ko dukoresha amaboko yacu twiteza imbere tudategereje kureba iby’abandi bakoze no guhungabanya unmutekano wabo kugira ngo tumere neza.Ntabwo ari umuco mwiza dushyize imbere nk’igihugu."


text:
Imana irema umuntu yamuremye mu ishusho ya yo kandi mu mugambi wa yo yashakaga ko azaba mu buzima bujya kumera nk’ubwa yo ariko aho umuntu akoreye icyaho yahise yitandukanya n’ubwiza bw’Imana.
Ntabwo Imana yigeze yirengagiza umuntu nubwo yari yayicumuyeho ahubwo yashakishije uko yakongera kunga ubumwe na muntu. Bitewe n’urukundo ruhebuje Imana ifiteye umuntu byatumye imuha umwana wa yo ikunda cyane Yesu Kristo. "Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho"- Yohana 3:16
Kwizera Yesu kristu ni intambwe uba uteye yo kubona ubugingo kandi Yesu kuko ari we mwami w’amahoro ahita akugeza mu mahoro ye. Yaravuze ati "Ntimuhagarike imitima yanyu, mwizere Imana nanjye munyizere. Mu yandi magambo niwizera Yesu ntabwo uzahagarika umutima kuko amahoro we atanga atandukanye cyane n’ayab’isi batanga. Iyo umwemereye akwiha wese kandi akaguha imbaraga igihe bikomeye. Ajya kujya mu ijuru yabwiye intumwa ze ati "Mbasigiye amahoro, amahoro yanjye ndayabahaye. Icyakora simbaha nk’uko ab’isi batanga. Imitima yanyu ntihagarare kandi ntitinye "– Yohana 14:27
Yesu Kristo azi ibikubuza amahoro ariko we arakubwira ngo witinya niba umufite ufite amahoro yuzuye,wikangwa n’ ibyo uri kubona bikubujije amahoro ahubwo reba ko imibanire yawe n’Imana ihangaze neza kugira ngo hatagira ikikunyaga amahoro yawe.
Yesu kristu ni we rufunguzo rugomba kugenga amahoro yawe.


text:
Umunyamabanga Nshingwabikorwa w’Umurenge wa Nyamata, Rurangirwa Fred, avuga ko uwo mwana yatawe mu Mudugudu wa Gatare mu Kagari ka Kayumba ku wa 27 Nyakanga 2016 ahagana mu ma saa tatu z’ijoro.
Yagize ati “Twatabajwe n’umuyobozi w’umudugudu atubwira ko batoraguye umwana mu gihuru kiri muri metero 200 uvuye ku muhanda wa kaburimbo.”
Avuga ko muri iryo joro, bahise bashaka aho uwo mwana aba acumbikiwe maze umukecuru witwa Mukantabana Beatrice yemera kumwitaho mu ijoro rimwe.
Ati “Twasanze nta kibazo afite mu bijyanye n’ubuzima, none ababikira bo mu kigo cyita ku bana cy’Abajambo bemeye kumurera kuko bafite n’abandi.”
Rurangirwa yavuze ko aho kugira ngo abantu babyare abana babajugunye ahubwo bazajya babyihorera kuko ari igikorwa kigayitse.
Uyu muyobozi yasabye abaturage kureba abakobwa baba barabyaye vuba ariko bakaba batabana n’abana babo muri iyi minsi, bakamenyesha ubuyobozi bubegereye. Uyu mwana yahise ahabwa izina rya Ihirwe Marie Rose.


text:
Bamwe mu baturage bafite amazu mu mujyi ka Kabaya mu murenge wa Kabaya ho mu karere ka Ngororero baravuga ko hashize imyaka ibiri barabujijwe kongera kubaka no gusana badakurikije igishushanyo mbonera nyamara ntacyo beretswe.
Kabaya ni agace kazwi cyane mu mateka y’u Rwanda mu yahoze ari Intara ya Gisenyi kuri ubu hakaba habarizwa mu Karere ka Ngororero mu Ntara y’Uburengerazuba.
Kabaya ni santire y’ubucuruzi imaze igihe dore ko yatangiye gukorerwamo ibikorwa by’ubucuruzi mu mwaka wa 1966, ndetse bikaba bigaragarira ku jisho kuko inyubako zirimo n’isoko bishaje bihagaragara.
Bamwe mu bacuruzi bakorera muri ako gace baganiriye na Makuruki.rw badutangarije ko igituma Abanyakabaya batavugurura uyu mujyi wabo, ari uko ubuyobozi bw’Umurenge wa Kabaya bwababujije kubaka andi mazu badakurukije igishushanyo mbonera ariko bakaba ntacyo babonye.
Uwitwa Majyambere Eliphas yagize ati “Abayobozi batubwiye ko ntacyo twakongera kuvugurura ku nzu zacu ngo tudakurikije igishushanyo mbonera, ikibazo dufite nuko n’icyo gishushanyo mbonera batacyitweretse ngo tugikurikize.”
Undi muturage witwa Mboneye Emmanuel nawe avuga ko n’ubwo nta nzu y’ubucuruzi afite ku Kabaya ariko nawe byamugizeho ingaruka kuko atemerewe kubaka mu kibanza cye kiri mu nkengero za Kabaya.
Yagize ati “Njye si ndi umucuruzi ariko mfite ikibanza hafi aho ntabwo nemerewe kucyubaka kuko sinzi niba igishushanyo mbonera cy’umujyi wa Kabaya gisobanura ko hazubakwa amazu yo guturamo.”
Iki gishushanyo mbonera kandi kigaragaza ko umuhanda uva ku Kabaya ujya mu mujyi wa Ngororero uzagurwa ari byo byatumye abaturage bafite amazu ku nkengero z’umuhanda (muri metero 20 uvuye ku muhanda) batemererwa kuyavugurura, kuyagurisha, cyangwa kuyatangaho ingwate muri banki.
Umuyobozi w’Umurenge wa Kabaya Tuyizere Anastase nawe yemeza ko hashize imyaka ibiri abaturage babujijwe kongera kubaka badakurikije igishushanyo mbonera ndetse ko batigeze babasha kucyerekana kuko nta bushobozi bwo gukora amakarita yacyo bafite gusa ngo biri hafi gukemuka.
Yagize ati “ Nibyo koko umujyi wacu wa Kabaya ufite igishushanyo mbonera hashize imyaka ibiri gisohotse, birumvikana ko ugiye kubaka agomba kugikurikiza, gusa ntabwo twabashije kugishyira ku makarita ngo tukimanike ahantu hose kuko birenze ubushobozi bwacu, ariko ikigo cy’igihugu gishinzwe imiturire kiri kuyakora vuba aha tuzaba twayamanitse.”
Tuyizere yongeyeho ko kuba abaturage batererekwa igishushanyo mbonera bitababuza kubaka, ko bajya ku biro by’Umurenge bakareba umukozi ushinzwe ubutaka akabarebera icyo igishushanyo mbonera kivuga mu gace bashaka kubakamo.
Yagize ati “Abaturage bashaka kubaka baza ku Murenge tukabafasha. Igiishushanyo mbonera turagifite mu mashini, baza umukozi ushinzwe ubutaka akabafasha nta kibazo.”
Ku baturage bafite amazu ku nkengero z’umuhanda ngo bamaze kubarirwa, ngo nihaboneka amafaranga y’ingurane bazayahabwa bimuke.
Igishushanyo mbonera kigaragaza ko Umujyi wa Kabaya uzubakwa wimurirwa mu kandi kagali katari ako usanzwemo kubera ko ibipimo ngo byagaragaje ko ubutaka bw’aho umujyi usanzwe uri bworoshye cyane kandi bufite amazi menshi munsi yabwo.
N’ubwo bavuga ko igishushanyo mbonera cyababujije kubaka umujyi wabo hari n’abandi bavuga ko abavuka iyo bamaze kubona amafaranga bahita bajya gukorera mu mijyi itandukanye nka Rubavu na Kigali.
Muvunyi Arsene


text:
Kigeli V mwene Yuhi V Musinga wavukiye i Kamembe mu yahoze ari Cyangugu, yatangiye muri Leta zunze Ubumwe za Amerika muri Leta ya Virginia, aho yari amaze imyaka 24 mu buhungiro.
Mu kiganiro n’abanyamakuru gisobanura itabazwa ry’Umwami Kigeli V Ndahindurwa, uhagarariye umuryango we, Ezra Mpyisi yatangaje ko nta mihango yo kumutabariza izabaho nk’uko umuco ubiteganya, ahubwo azatabarizwa mu buryo busanzwe bwo kumuha icyubahiro, kumusengera, hanyuma agatabarizwa iruhande rw’umuvandimwe we Mutara III Rudahigwa.
Ibi byatumye negeranya bimwe mu byakorwaga igihe umwami yatangaga, bitazakorerwa Kigeli V Ndahindurwa, na zimwe mu mpamvu zigaragaza ko adakwiye gutabarizwa nk’umwami.
Hari impamvu zikomeye zateraga imihango idasanzwe
Mu bwami habaga umutwe w’abiru bakaba abagaragu n’abanyamabanga b’ingoma, bakaba abarinzi b’umuco n’umurage w’i Bwami, bakaba abayobozi b’amateka y’ u Rwanda, mbese bari nk’inkingi n’urumuri rw’Igihugu. Ikindi kandi, Abiru bari abagaragu b’imbata aribo bihambira kuri Shebuja ntibagire ahandi bajya.
Aba biru nibo bakoraga imihango itandukanye y’i bwami harimo no gutabariza umwami watanze, byakorwaga n’abo bitaga abanyamugogo.
Mbere na mbere batangazaga itanga rye, bakabanza kuribwira umwamikazi kabone niyo yaba abizi, bikabona kugera no kuri rubanda.
I Bwami habaga ikimenyetso cy’ubwami [ingoma ngabe]. Iyi ngoma nayo abiru bayimenyeshaga ko umwami yatanze, bigakorwa mu buryo bwo kuyirasaga inshuro enye bayibwira ko yabyaye [yamenetse], ari nako bayihumuriza bayibwira ko bazayishakira undi mwami.
Muri iki cyiciro kandi nibwo batangazaga icyunamo cyagezaga ku mezi nk’abiri. Mu Rwanda ntawahingaga, umugabo yaziraga kwegera umugore, n’imfizi bakazisobanura n’amasumba kugira ngo zitimya.
Hatunganywaga umugogo
Nyuma yo kumenyesha itanga ry’umwami, hakurikiragaho umuhango wo gutunganya umugogo [umurambo w’umwami] ‘Kuwosa’.
Baramwogoshaga, bakamuca inzara, bakamusiga umubavu n’amavuta y’inka akuze, kugira ngo uzashenguke bitinze.
Hagenwaga umusezero
Abanyamugogo bagenaga aho atabarizwa ‘umusezero’, bakahubaka ingoro imeze neza nk’ibwami, bakaba ariyo bamutabarizamo.
Iyo Umwamikazi [umugore w’umwami watanze uzimana ingoma n’umwami mushya], bamuzanaga muri iyo ngoro, nawe yazapfa agashyingurwa hamwe n’umugabo.
Iyo ngoro yabaga yashyinguwemo umwami bayizengurutsaga urugo rukomeye, ibivumu byubatse urwo rugo bakabyita ibigabiro. Kubitema cyari ikizira.
Hari igihe byabaga ngombwa ko umwami adatabarizwa vuba. Urugero wenda igihugu kiri mu ntambara, bihutiraga kwimika undi ukomeza urugamba.
Kigeli V Ndahindurwa ntiyakorerwa imihango idasanzwe
Ahagana mu mwaka w’i 1576 kugeza 1609, ku ngoma ya Kigeri II Nyamuheshera, yashyizeho umurongo ngenderwaho ntakuka w’ubutegetsi bwa cyami, harimo n’urukurikirane rw’amazina y’ubwami ku ngoma n’amatwara yabo.
Urwo rutonde ruteye rutya: Mutara, Kigeli, Mibambwe,Yuhi –Cyilima, Kigeli, Mibambwe, Yuhi. Ni ukuvuga ko buri zina ry’ubwami ryagarukaga buri ngoma eshatu, usibye Mutara na Cyilima.
Ayo mazina yabaga afite icyo asobanura kijyanye n’amatwara n’inshingano umwami uzitwa iryo zina agomba kugenderaho. Nka Mutara na Cyilima bari abami b’amatungo, Yuhi yari umwami w’umuriro ‘kurinda ubusugire bw’igihugu’, Mibambwe akaba umwami w’uburumbuke naho Kigeli akaba umwami w’Inkotanyi wagabaga ibitero byo kwagura igihugu, kukirinda no kwihimura ku bami babaga barihaye gusuzugura u Rwanda.
Kigeli V Ndahindurwa nta mwanya wo kuyobora, kurwanira igihugu yabonye nk’uko izina rye ryabimuhagamo inshingano. Muri make, yari umwami wayoboye igihugu ariko utarabonye umwanya wo gukora inshingano yari yashyiriweho, kuko yategetse u Rwanda kuva kuwa 28 Nyakanga 1959 kugera kuwa 28 Mutarama 1961.
Imihango yose yo gutabariza umwami yakorwaga n’abiru. Ubwo Kigeli V yabundaga (yahungaga) yabasize mu gihugu, dore ko abenshi babaga ari abantu bakuze.
Repubulika yakuyeho ingoma ya cyami mu Rwanda
Uretse ibyo twavuze haruguru, ntawakwirengagiza ko ubu u Rwanda ari Repubulika kuva mu 1961. Bityo kumva ko imihango yakorwaga ibwami yahabwa intebe, kwaba ari ukwirengagiza.


text:
Kubera ko akarere ka Burera kari gafite ibibazo byo kugera ku bikorwa by’ubuvuzi bitewe n’imihanda mibi, mu mwaka wa 2006 leta y’u Rwanda yazanye ibitaro by’akarere ahari hasanzwe hakorera ikigo nderabuzima cya Butaro.
Ibitaro bya Butaro byabanje gukorera mu nyubako z’ikigo nderabuzima nyuma haza kwagurwa inyubako zatashywe na Perezida wa Repubulika Paul Kagame mu mwaka wa 2011.
Ibi bitaro byubatswe na Minisiteri y’Ubuzima ku bufatanye n’ikigo cyitwa inshuti mu buzima (Partners in Health) cyo muri Amerika.
Ibitaro bya Butaro bijya kwagurwa mu isambu yagutse yarimo ikigo nderabuzima, hari igiti kinini cy’umuvumu bivugwa ko kibamo Nyabingi kikaba cyubashywe n’abaturage batuye aka gace kimwe n’abagana ibi bitaro.
Iki giti giherereye hagati y’inyubako zigize ibitaro bya Butaro ndetse bivugwa ko abaturage biyiba mu masaha y’ijoro bakajya kuhakorera imihango yo kwambaza Nyabingi.
Ibi byatumye abubaka ibitaro bubaha uyu muvumu wa Nyabingi aho kuwutema bawubaka iruhande usigara hagati mu nyubako z’ibitaro.
Agaciro kahawe iki giti kagaragarira no ku gishushanyo mbonera cy’ibitaro bya Butaro kiri ku bwinjiriro bwabyo aho igiti cy’umuvumu cyasigiwe umwanya wihariye.
Mu kiganiro na IGIHE, Umuyobozi ushinzwe imivurire ku bitaro bya Butaro, Habimana Jean François Regis yavuze ko ubwo ibi bitaro byubakwaga bagisize mu rwego rwo kubaha imyemerere y’abanyarwanda no kwirinda kubatera umujinya ushobora gutuma bihorera kubera gutema iki giti bivugwa ko kibamo Nyabingi.
Yagize ati “Iyo abaturage batemaga ibindi biti, baracyubahaga bakagikikira. Byakozwe mu rwego rwo kwirinda ko abaturage bagaragaza ibikorwa by’uburakari cyangwa kwihorera bati uyu yatubujije gusenga. Iyo umuretse amahoro aragwira.”
Habimana yemeza ko nubwo bamwe bavuga ko hari ingwe ijya iza muri iki giti banze kugitema mu guharanira umubano mwiza n’abaturage.
“Abagize ubwoba bashatse kugikuraho ariko babonye uburyo abaturage bagifashe banga gukoma rutenderi (gukora ikintu kitari cyiza cyazazana ingaruka kera) kuko nta baturage bemeraga kugitema cyangwa kugikonda. Bahitamo kubaka inzu hirya no hino bakareka igiti. Uwazanye Inshuti mu buzima afata gahunda ko bakireka kugira ngo baturane neza n’abaturage.”
Habimana avugako bishoboka ko hari abaza kugikoreraho imihango yo kwambaza Nyabingi mu masaha y’umugoroba gusa ko ntawe ubihakorera ku manywa.
Avuga ko n’ushobora kuza kuhakorera imigenzo ashobora kuza yitwaje uwo asura. Ikindi kandi ni uko abenshi mu baza kuhivuriza bakiruhukiraho.
Iki giti cyubatse hagati y’inyubako mu bitaro bya Butaro bacyubakiye ubusitani hasi bukikijwe n’ibaraza rya sima. Iyo uhagaze munsi yacyo haba hari igicucu aho abarwayi cyangwa abarwaza bugama izuba cyangwa bicara bafata akayaga.
Nyabingi yari muntu ki ?
Mbere y’umwaduko w’abazungu , abanyarwanda bo hambere bemeraga Imana. Imibereho yabo ahanini yarangwaga n’imigenzo irimo kuraguza, guterekera, kubandwa no kwambaza imandwa. Imandwa ni abazimu bakomeye, bafite ububasha bwo kurinda abazima. Nyabingi ni umwe mu bazimu bambazwaga nk’uko abanditsi batandukanye babigaragaza.
Mu Rwanda rwo hambere, Abanyarwanda baramuramyaga ndetse bakamutura ibitambo. Ibi byose babikoraga mu rwego rwo kumuyoboka kugira ngo abakize amakuba ,abanzi , abajura n’ibihe bibi barimo n’ibindi.
Bivugwa ko Nyabingi yari umukobwa ukomeye ibwami mu Ndorwa. Yamaze gupfa abagaragu n’abaja be bambaza umuzimu we, iryo yambaza barikwiza no mu bandi bantu. Bivugwa kandi ko yatangaga amahoro n’amahirwe. Hari abavuga ko yaba yarabayeho ku ngoma ya Kigeli Rwabugili.
Abanyarwanda baturaga ibitambo Nyabingi wagaragaraga mu buryo bw’umwuka bizeraga ko aba mu biti bimwe na bimwe nk’umuvumu ,umuko ndetse n’ibindi.
Kimwe muri ibi biti kizwiho kuba gituwemo Nyabingi cyahabwaga agaciro gakomeye ndetse kigasigasirwa nk’ikirimo Imana.
Bivugwa ko Nyabingi akomoka mu Bugande akaba yaramamaye cyane mu gace k’amajyaruguru y’u Rwanda mu yahoze ari Ruhengeri ndetse no mu Burengerazuba ahazwi nko ku Gisenyi.
Umuzimu baterekeraga bamuturaga inzoga, ibiryo, amata n’ibindi bitambo.


text:
Yesu agiye kugaruka ! rushaho kwitegura
Nyuma y’uko icyaha kinjiye mu isi, Imana yatanze isezerano ry’agakiza, uko iminsi igenda iza abahanuzi bagiye bavuga ko Mesiya azaza, bamwe mu babyumvaga barabyemeraga ariko abandi bakabihakana, nyamara igihe cyarageze ibyari ubuhanuzi bihinduka impamo, Uyu munsi ibinyejana bibaye 21 Umucunguzi Yesu adupfiriye, asubira mu ijuru ariko agenda avuze ko azagaruka, uyu munsi ibimenyetso hafi ya byose byo kugaruka kwe byarasohoye none se witeguye ute kugaruka kwe ?
Ijambo ry’Imana “1 Tesalonike 4: 16-18” rigarika ku kuza kwa Yesu riti , Kuko Umwami ubwe azaza amanutse ava mu ijuru aranguruye ijwi rirenga, hamwe n’ijwi rya marayika ukomeye n’impanda y’Imana, nuko abapfiriye muri Kristo ni bo bazabanza kuzuka, maze natwe abazaba bakiriho basigaye duhereko tujyananwe na bo, tuzamuwe mu bicu gusanganirira Umwami mu kirere. Nuko rero tuzabana n’Umwami iteka ryose. Nuko mumaranishe imibabaro kubwirana ayo magambo
Ubundi Ubutumwa twakwita ubw’akazi (Mission) bwa Yesu, bugabanije mo ibice 3 icyambere ni Ukuvuka kwe akigisha abantu inzira y’agakiza, icya kabiri ni ugupfa akazuka ndetse akajya mu ijuru, igice cya nyuma ni ukugaruka kwe akajyana umugeni yakoye, kuri ubu tugeze mu gice cya nyuma kuko bibiri byo byararangiye, ndetse ibyanditswe byera birerekana ko tugeze ku musozo w’igice cya nyuma bityo Yesu akagaruka, aha ndavuga bimwe mu bimenyetso.
A. Hazaduka abiyita christo n’abahanuzi b’ibinyoma benshi (Mat 11:12,ibyah 6:1-2) : hashize igihe kinini haboneka abiyita Yesu Christo twavuga nka Phillip Justin Markland wo muri Amerika, umu nya Breziri wiyise Inri Christo n’abandi …. Wakanda aha ugasoma ibye :
http://www.dailymail.co.uk/news/article-2535168/Man-thinks-hes-Jesus-hundreds-young-women-follow-world.html
B. Intambara n’impuha z’intambara (Mat 24:6-7a,,ibyah 6:6-7a) : Ibi byo buri wese yabibera umuhamya ko byasohoye.
C. Ibishyitsi n’inzara (Mat 24: 7, ibyah 6: 5-6). - Ibi nabyo ukurikiranye amakuru y’imitingito hirya no hino, impunzi zishwe n’inzara etc.... Nta wundi.muhanuzi wacyenera.
D. Indwara z’ibyorezo ( Luc 21: 11, ibyah 6:8). Ngirango Nyuma ya Sida, za Mugiga, imbasa, Ebola, ubu noneho hari na za Hepatite B etc....
E. Ukurenganywa kw’abizera (Mat 24:8-10, Luka 21:12-19.....: Aha Niba mukurikirana amakuru Mwumva Benedata Birirwa bacibwa imitwe n’intagondwa za ISIS...bazira ko bizeye Yesu.
Za All-Shabab.....
F. Gusubira inyuma no Kuva mu byizerwa (Mat 24:10-11, iby13:11-15....: - Hari bamwe tuzi nawe ubwawe uzi batangije iby’umwuka none bamaze kubivanga vanga, barayobora umurimo w’Imana nk’abatarigeze bakizwa. Abandi insengero bazivuyemo cyera ubu bibereye mu tubari.
Abandi bari mu buyobe butari bumwe..... Bene data tube Maso. Ibimenyetso Ni byinshi harimo ko ubutumwa buzakwira mu isi hose, ugutatana no gutahuka kw’aba Israël mu gihugu cyabo ( Mat 24,2,,16:21-32..) muri ibi byose ikigambiriwe ni ukukwereka ko Nta gisigaye ngo Yesu agaruke, Ese Ko isezerano ry’agakiza ryasohoye twiteguye kugaruka kwa Yesu dute ?
Nkurikije ibi byose nsanga igisubizo ari uko twakorera iyi si nk’abayivamo, tugakorera ijuru n’abarijyamo.
Kuba tukiriho ni agahe twongerewe ko gutunganya ibyo twasigaye tudatunganije.
Ahari se niba impanda itinzeho gato, tubwirwa n’iki ko ibi bimenyetso byo bizadusiga amahoro ( intambara, indwara, impanuka ) kandi nyuma yo kuva muri uyu mubiri ubazaba barapfuye bazazukira ubugingo cyangwa kurimbuka .
Uyu munsi ndakwinginga ngo wongere ufate umwanya wo gutekereza neza ku iherezo ryawe, umva ijwi rikuburira uve mu bidatunganye, uracyafite amahirwe kuko ukiriho,
Nasoreza kuri iri jambo Matayo 24: 32 -38 “Murebere ku mutini ni wo cyitegererezo: ishami ryawo, iyo ritoshye ibibabi bikamera, mumenya yuko igihe cy’impeshyi kiri bugufi. Nuko namwe nimubona ibyo byose, muzamenye yuko ari hafi, ndetse ageze ku rugi. Ndababwira ukuri yuko ab’ubu bwoko batazashiraho kugeza aho ibyo byose bizasohorera. Ijuru n’isi bizashira, ariko amagambo yanjye ntazashira na hato. “Ariko uwo munsi n’icyo gihe nta wubizi, naho baba abamarayika bo mu ijuru cyangwa Umwana, keretse Data wenyine. Uko iminsi ya Nowa yari iri, no kuza k’Umwana w’umuntu ni ko kuzaba, kuko nk’uko bari bameze muri iyo minsi yabanjirije umwuzure, bararyaga, baranywaga, bararongoraga, barashyingiraga, bageza umunsi Nowa yinjiriye mu nkuge, ntibabimenya kugeza aho umwuzure waziye ukabatwara bose. Ni ko no kuza k’Umwana w’umuntu kuzaba.
Mbifurije kuzagira iherezo ryiza.
Yesu abahe umugisha. Ernest RUTAGUNGIRA


text:
Ngirabakunzi Fabien wo mu murenge wa Kabaya, avuga ko guhenda kw’imbuto gukabije, kandi ko mbere bitigeze bibaho.
Yagize ati «Nk’ubu tugeze mu gihe cyo guhinga ibishyimbo n’amashaza, ariko ikiro cy’imbuto y’amashaza ni 1500frw naho ibishyimbo ni 800frw. Ntibyigeze bibaho mu mateka yacu ».
Abatuye Ngororero bavuga ko, mbere imbuto itarenzaga amafaranaga 350frw ku kilo cy’ibishyimbo, n’amafaranga 650frw ku kilo cy’amashaza.
Intandaro yo kubura umusaruro, abaturage bavuga ko yaba ari amapfa yabaye muri aka gace mu mpera z’umwaka wa 2015, kugera ku isarura rishize.
Bavuga ko kuba imbuto ihenze bishobora gutuma hari abadatera ihagije, nabyo bikazagira ingaruka ku musaruro.
Ndirirehe Tharcisse, avuga ko igihe cy’ihinga ubundi yabaga afite imbuto iwe mu rugo ndetse akanaha abaturanyi be ariko ubu akaba nawe ntayo afite.
Ati « ntabwo warenganya abaturage kuko ntibari kubika imbuto kandi bashonje mu ngo zabo. Ibyabaye nanjye byangezeho sinabitse imbuto nk’ibisanzwe »
Kuva mu mwaka wa 2014, mu karere ka Ngororero bashyizeho ibigega abaturage bahuriraho bagahunika umusaruro.
Umuyobozi w’akarere wungirije ushinzwe imari n’iterambere ry’ubukungu Kanyange Christine, avuga ko mu musaruro bahunitse hatarimo ibishyimbo n’amashaza.
Nawe agaruka ku kuba abaturage batarejeje neza mu gihembwe cy’ihinga gishize, ariko nabo ngo bakaba bataribikiye imbuto ku bera uburangare.
Ati « kuba bihenze ni ingaruka zo kuba abahinzi batarejeje neza ariko nabo bakagira n’ingeso yo kugurisha umusaruro wabo wose ntibasige imbuto ».
Akomeza abasaba gukora uko bashoboye bakabona imbuto bagahingira igihe kugira ngo babashe guhangana n’icyo kibazo kitazagaruka no mu bihe bitaha.
Mu karere ka Ngororero, ibishyimbo n’amashaza biri mu bihingwa byatoranyijwe kwibandwaho muri iki gihembwe cy’ihinga.


text:
Ko muhagaze nk’abadafite icyo gukora!
“Ni iki kibahagaritse hano umunsi wose ntacyo mukora! Baramusubiza bati “ Kuko ari ntawaduhaye umurimo” matayo 20: 6-7
Iki kibazo cyabajijwe n’umuntu warukeneye abantu bo kumukorera mu biti bye by’imizabibu. Mu bigaragara muri iyi nkuru, nuko yari afite umurima munini cyane ukeneye abantu benshi bo kuwuhinga, ikindi nuko kuri we, amasaha yo gutangira sicyo kibazo, icyangombwa nuko umuntu yemera kujyamo. Ikindi afite ibihembo kandi buri wese amuhemba icyo yamusezeranije kuko atabeshya kandi atabasha kwivuguruza. Imana itugirire neza
Muri iyi nkuru hatubwirako yazindutse kare ararika abahinzi, saa tatu arongera asubira kujya gushaka abandi, ngo asanga bahagaze ku isoko ntacyo bakora, ati namwe nimujye mu mizabibu yanjye nzabahemba uko bikwiriye, arongera asohoka saa sita,saa cyenda ngo na saa kumi nimwe yari agihamagara, kandi agatangazwa no kubona abantu bahagaze ntacyo barimo gukora kandi imirimo yo gukora kandi ifite ibihembo ihari! Iyo yababazaga impamvu bahagaze , baramusubizaga ngo nuko ntawabahaye akazi! Imana itugirire neza.
Mfite umwana ujya abyuka akambaza ngo “ mama ndashaka umurimo wo gukora!” Ibyo bintu biranezeza cyane. Ntekereza ko no ku Mana aho kwihagarararira, umuntu ayibwiye kuriya, byayishimisha cyane kuko aba yerekanye ko afite ubushake bwo gukora, cyane ko imirimo yo gukorera Imana ari myinshi.
Hari indirimbo ivuga ngo “ Ko muhagaze nk’abadafite icyo gukora, kandi Umwami wacu Yesu atanga imirimo, imirimo yose iri imbere yacu nk’umurima we, azatwambika amakamba atatseho inyenyeri azatwicaza ku ntebe z’ibikomangoma, aduhanagure amarira ku maso yacu aduhe n’ibihembo yadusezeranije”.
Mu murimo w’Imana buri muntu wakijijwe afite icyo ashoboye. Hari indirimbo ivuga ngo niba utazi no kubwiriza ngo ube nka Paul jya ufashisha amasengesho kandi ukiranuke, ushobora no kuba nka Aroni ugafata ibiganza byo Mose ngo adacika intege, ushobora kwitanga insengero zikubakwa ndetse n’ubutumwabwiza bukavugwa, ushobora gutunganya urusengero abantu bakajya basengera ahantu hasa neza, ushobora kujya ubohera abapfakazi imyenda nka Tabita, ushobora kujya ujya gusura abarwayi kwa muganga wanabishobora ukabagaburira, ushobora kugira umwana w’imfubyi wishingira ukamufasha kugarurira Imana icyizere, ushobora gusura abari munzu y’imbohe ukabahumuriza abandi ukabararikira kugarukira Yesu n’ibindi n’ibindi……
Hejuru twavuze ngo nyirimizabibu yatangajwe n’ukuntu abantu bahagaze mu mayira yose, mu maguriro bifashe mu mifuka ngo ntacyo barimo gukora, kandi agatangazwa n’ukuntu bose bamusubiza ko ngo ntawabahaye akazi!
Hari ikibazo njya nibaza: nk’ubu ndi mu rugo ahantu nubwo haba tari iwanjye nkizindura ngakubura, ngasasa ibitanda ngatunganya mu nzu hari umuntu wabingayira! Nibindi ni kimwe.
Nyir’imizabibu ni Yesu, kandi iteka abahinzi nibo baba bake, naho umurimo wo ni mugari ari nacyo kibabaje Imana, ukuntu abantu babuze abababwiriza ubutumwa, ukuntu abakene babuze ababitayeho, ukuntu imfubyi zirara zirira abakire bifashe mu mifuka ngo babuze umurimo wo gukorera Imana, ukuntu kwa muganga hose habayo abantu babuze ababagemurira bicirwayo n’inzara kandi mungo zacu hari ibyo kurya, ariko kubona umwanya wo kujya kubareba bikaba ikibazo, ukuntu hari abakozi b’Imana biteguye kujyana ubutumwa bwiza, ariko babuze itike cyangwa se n’umwambaro wo kwambara…. Ariko igisobanuro ni kimwe” ntawaduhaye umurimo” ariko iyi mpamvu si iyukuri . Umwana mu rugo ntiyirirwa abaza niba agomba kwoza amasahani, ahubwo nawe arareba akamenya ko mu rugo hasa nabi cyangwa ko inzu idakoropye agahita abikora.
Ikiza kiri muri ibi nuko nyir’umuzabibu ngo nimugoroba yagarutse aje guhemba nkuko yari yabisezeranije! Oya Ntabeshya, kandi afite ibihembo, uko yavuze niko asohoza! Amen
Yohana mu byahishuwe 22:12 ,Nyir’imizabibu yaramubwiye ngo araza vuba kandi araza azanye ingororano, ngo agororere buri wese ibikwiriye ibyo yakoze, ngo ni Alfa na Omega, Itangiriro n”Iherezo! Amen
Murino minsi ukora murimo ki! Cyangwa urihagarariye urimo gusigana n’abandi ariko ngo UMUKOZI KU MURIMO NIWE IMANA YEMERA kandi ushobora no gukora urenze umwe kuko umuntu wese azagororerwa ibihwanye n’ibyo yakoze .
IMIRIMO TWAKORANYE URUKUNDO NGO NIYO TUZAHEMBERWA.
Ibihe byiza


text:
sam.
14
mai
2011
ISOMO RYA MBERE
lgitabo cy’Ibyakozwe n’Intumwa (Intu 11, 19-26)
Abavandimwe 19bari batatanyijwe n’ibitotezo byavutse igihe cya Sitefano, baragenda bagera muri Fenisiya, i Shipure n’i Antiyokiya, ntibagira undi batangariza ijambo ry’Imana, uretse Abayahudi bonyine. 20Ariko bamwe muri bo bakomoka muri Shipure no muri Sireni bageze i Antiyokiya, bamenyesha n’Abagereki Inkuru Nziza ya Nyagasani Yezu. 21Ububasha bwa Nyagasani burabakomeza, bigaturna umubare w’abahinduka bakamwemera urushaho kwiyongera. 22Iyo nkuru iza kugera kuri Kiliziya y’i Yeruzalemu, maze bohereza Barinaba i Antiyokiya. 23Ngo agereyo abona ineza Imana yari yabagiriye, biramushimisha. Nuko arabihanangiriza ngo bizirike kuri Nyagasani babikuye ku mutima. 24Koko rero Barinaba yari umunyangeso nziza, wuzuye Roho Mutagatifu n’ukwemera. Bityo abantu benshi biyongera ku bemera Nyagasani. 25Nuko Barinaba ajya i Tarisi gushaka Sawuli ; 26ahamusanze amuzana i Antiyokiya. Bahamara umwaka wose bakorera iyo Kiliziya, kandi bigisha inteko nyamwinshi y’abantu. Aho i Antiyokiya nyine, ni ho abigishwa bitiwe bwa mbere na mbere « Abakristu ».
ZABURI (Zab 87 (86), 1-2, 3. 5ab, 6-7)
Inyik/ Mahanga mwese, nimusingize Uhoraho !
Siyoni yubatse hejuru y’imisozi mitagatifu
Uhoraho akunda amarembo yayo,
kurusha ingoro zose za Yakobo.
Abakuvuga bose baragusingiza,
wowe murwa w’Uhoraho !
Naho Siyoni bose bazayite ‘Mubyeyi !’
kuko buri muntu wese ayivukamo.
Uhoraho yandika mu gitabo cy’imiryango,
ati « Uyu n’uriya na bo bayivukiyemo ! »
Maze ababyinnyi n’abaririmbyi,
bazatangarize hamwe ikuzo ryawe, Murwa w’Uhoraho !
IBANGONDIRIMBO RIBANZIRIZA IVANJILI (Yh 10, 27)
Alleluya Alleluya.
Nyagasani Yezu, uri Umushumba nyamushumba :
twumva ijwi ryawe maze tukagukurikira.
Alleluya.
IVANJILI
+ Yohani (Yh 10, 22-30)
Muri icyo gihe, 22i Yeruzalemu bahimbazaga umunsi mukuru wo gutaha Ingoro y’Imana. Hari mu itumba. 23Yezu yagendagendaga mu Ngoro mu nsi y’Ibaraza rya Salomoni. 24Abayahudi baramukikiza maze baramubaza bati «Uzakomeza kuturerega na ryari ? Niba uri Kristu bitwerurire, ubitubwire.» 25Yezu arabasubiza ati «Ndababwira mukanga kwemera ; ibikorwa nkora mu izina rya Data ni byo bihamya ibyanjye. 26Mwe ntimwemera kuko mutari abo mu ntama zanjye. 27Intama zanjye zumva ijwi ryanjye, ndazizi, na zo zikankurikira. 28Nziha ubugingo bw’iteka, kandi ntiziteze gupfa bibaho ; byongeye kandi nta n’uzazinkura mu kiganza. 29Data wazimpaye aruta byose, kandi nta wagira icya ashikuza mu kiganza cya Data. 30Jye na Data turi umwe.»


text:
Burya koko Gusenga guhindura amateka!
Catherine Booth ni umukobwa w’imfura wa William Booth (washinze
itorero Armée du Salut). Amaze kugira imyaka 23, abana bo mu mugi wa
Paris mu gihugu cy’u Bufaransa bamwise Marishali ubwo yari amaze
gutangiza umurimo mu itorero rya Armée du Salut mu gihugu cy’u Bufaransa
muri Gashyantare 1881.
Muw’1882, yinjiye mu gihugu cy’Ubusuwisi ajya gutangizayo umurimo
w’Imana. Yamaze imyaska 14 ayoboye itorero Armée du Salut mu gihugu cy’u
Bufaransa no mu Busuwisi afatanije na Arthur Sydney Clibborn
barushinganye muw’1887, ubu bafitanye abana 10. Nyuma yo gukorera Imana
mu bihugu bitandukanye, yitabye Imana afite imyaka 97. Catherine Booth
yaravuze ati:"Ubukristo ni ubutwari”. Ibi yabivugishwaga n’ibyo
yanyuzemo. Gushinyagurirwa, iterabwoba, ibiboko, gusenyerwa amazu
n’ibintu, ibisebe byica, nta na kimwe kitageze ku batangije itorero
Armée du Salut mu gihugu cy’Ubufaransa ndetse no mu Busuwisi.
Mu mwaka w’1883, Catherine yafunzwe iminsi 10 mu mugi wa Neuchâtel
aregwa ko yateje akaduruvayo, ariko abacamanza baza kumusubiza
uburenganzira bwe. Mbega ibigeragezo! Ibi byabaye mu gihe yagombaga
guhura n’umuyobozi w’umuhanga wo mu mugi wa Gasparin ari kumwe n’inteko
y’abanyamakuru bose bari bafite impapuro zimurega kandi batumvaga
imikorere ye na hato. Batangiye kumuburanisha bambaye imyambaro
y’abacamanza, mu gihe aba bakobwa bo bari bashize amanga yo kubwiriza
ubutumwa bwiza n’ubwo hari amabwiriza ya giririkare ndetse barashyizeho
n’ibyapa bibabuza. Madamu Booth yandikiye umukobwa we ubwo yari muri
kasho ati: "Uzabona ko ibyo uri kubabazwa bizagirira umumaro umurimo
wacu twatangije mu gihugu cy’u Busuwisi".
Hashize imyaka 75 (mu mwaka w’1958), guverinoma y’Ubusuwisi yemeje ku
mugaragaro umurimo wagezweho n’itorero Armée du Salut muri icyo gihugu.
Iyo guverinoma yashyize umukono ku mpapuro zari zifite umutwe ugira
uti:"Aleluya". Komande y’izo nyandiko yahise yiyongera maze basaba ko
basohora impapuro 4000 mu gihe bari basanzwe basohora 1000.
Catherine yarekeye abayoboke b’itorero izo mpapuro, abato n’abakuru,
bari bafite umugambi wo kurwanya ubukene n’ibyaha. Turaza kubonamo
bamwe. Nk’uko yabibonaga mu Bufaransa no mu Busuwisi mu mpera
z’ikinyejana cya 19, yanditse agira atya ati:"Biteye ubwoba kubona nta
shyaka abakozi b’Imana bo muri iki kinyejana bafite. Bajya mu rusengero,
basoma Bibiliya, basengera ibyifuzo byabo, bararirimba, banezererwa
Imana. Ariko iyo bigeze ku kurwana intambara hagati y’umwijima n’umucyo,
hagati y’ubutware bw’umwijima n’ijuru, usanga ntacyo bibabwiye.
Muri rusange, usanga abakristo nta gitekerezo nk’iki bafite, ndetse
usanga abana b’Imana batabishyira muri gahunda zabo." " Buri gihe mbona
neza uburyo umwanzi ashaka kutunyaga umuhamagaro wacu. Uko turushaho
kuganira ku Mana, twubakana mu gusenga, twitegereza Imana, dusenga
n’ibindi, ni ko umwanzi arushaho kubura aho apfumurira. Ariko
iyo igihe cyo kumugabaho igitero kigeze, igihe cyo kwigira imbere,
igihe abona hari icyo ari butakaze, uburakari bwe burushaho kwiyongera
maze akaturwanya yivuye inyuma. Mbese umuksrito ntiyagombye guhora mu
ntambara nk’iyi? [...] Twahamagariwe kwikorera umusaraba wacu maze
tukanyura mu nzira y’uwatanze ubugingo bwe ku bwacu."
Muw’1865, ni bwo babazaga William Booth watangije Armée du Salut aho
azakura abayoboke. Yarabashubije ati: "Nzabakura mu tubari no no mu
maresitora". Nyuma y’igihe gito ageze mu gihugu cy’Ubufaransa, umukobwa
we Catherine yiyumvisemo umuhamagaro hamwe na bagenzi be bariri, umwe
muri bo yari afite gitari, maze binjira muri imwe mu maresitora akomeye
yo mu Bufaransa. Yaboneje aho umukuru wayo yari yicaye maze amusaba
uburenganzira bwo kuririmba. Mu gihe yari ari kumusogongeza kuri iyo
ndirimbo yahimbanywe ubuhanga n’umwuka w’Imana, abari aho bose
baracecetse. Ibyari bikubiye muri iyo ndirimbo byari bisanzwe, kandi
byari ibi ngo:
"Mu ijuru ni igihugu cyanjye cyiza,
Hariyo abamarayika.
Umusirikare urwana kandi agasenga
Azabayo nawe".
Kugira ngo yubake urufatiro rukomeye, Catherine yahise ashyiraho
ibigo bitoza ingabo, ni ukuvuga abasore n’abakobwa. Nyuma yo guhabwa
amahugurwa y’amezi abiri mu Bufaransa ndetse no mu Busuwisi, bahise
binjira mu murimo. Aya mashuli yari yoroheje haba ku bijyanye
n’ibikoresho cyangwa amasomo yahatangirwaga. Buri wese yahigaga ku
mpamvu imwe rukumbi: kwinjiza abamisiyoneri mu mugambi nyawo kandi
w’umuntu ku giti cye bahamagarirwa n’Umwami wabo Yesu Kristo.
Catherine yabashshikazaga agira ati: "Ku bijyanye n’ubuzima bwanyu
bwa gikristo, murasabwa gukiranuka gusa, mugakizwa ku kibi cyose, atari
ku binyoma, kwiba cyangwa umujinya gusa, ahubwo mwihane n’irari,
ishyari, gusharira, isoni, kunegurana, kwikunda, n’ibindi bisa bityo.
Ntimwabasha kurwanya icyaha ngo mukineshe mu gihe kikiboneka muri mwe.
Mumara kwezwa, mugomba no kubatizwa mu Mwuka Wera. Buri wese wo muri mwe
nashakishe uwo mubatizo n’ayo mavuta aturuka ku Mana mbere yo gutangira
urugamba".
Bavuye muri aya mahugurwa, bari bamaze guhindurwa batabasha guterwa
ubwoba n’umwanzi. Rimwe na rimwe babamburaga utunyamakuru twabo twitwaga
"En Avant" (Reba imbere), bameneshaga abacuranzi babo, bakabirukankana
n’amabuye, bakababeshyera ibibi babatera ubwoba. Bakomeje kuvuga
ubutumwa babikuye ku mutima. Hari igihe bahuraga n’abanzi barakaye
cyane, ariko nyuma bakaza gufatwa n’imbaraga z’Imana bagakizwa,
bagatangira kwamamaza ibyishimo bisabye imitima yabo. Muri abo bakizwaga
hari n’abahitaga baba ingabo.
Muw’1895, Catherine yanditse igitabo cyasohotse mu bice bibiri cyitwa
"Miracles" (Ibitangaza). Yavuzemo abantu bagera muri mirongo bakize
indwara z’umubiri ndetse n’iz’ubugingo. Abana b’ibirara, abamaraya, ari
nabo baje gushyirirwaho ibigo bitatu byo kurererwamo, abasinzi,
abasambanyi, inzererezi, abapfakazi, abatagira akazi, imfyubyi abana
b’abakobwa bose bageraga mu mujyi wa Paris bashaka aho bacumbika,
inzererezi, abo bose nyuma y’igihe nibura cy’imyaka mike bashoboraga
kubona ubufasha. Catherine yatangije uyu murimo ku mugabane w’Uburayi
kuko ari nawe wawutangije mu gihugu cy’Ubwongereza. Yari abifitemo
uburambe.
Amaze kugira imyaka 17, umurimo we wari umaze kugira imbaraga cyane,
atari mu Bwongereza gusa cyangwa no mu tundi duce turuhijwe ahubwo
n’ahandi hose yabonaga ari ngombwa gukora ibiterane by’ivugabutumwa.
Amaze kugira imyaka 22, yari amaze kuba umwe mu bantu bazanye impinduka
mu buryo bw’umwuka mu Bwongereza. Twibutse ko ku ruhande rumwe impano ze
n’ubwiza bwe ari byo byamufashije kugera kuri ibi byose. Bamwe bavuga
ko byaba byaranamuteye ubwibone, ariko nta cyabigaragazaga.
Ubwe arivugira ati: "Ntibikabe ko nakwirata ko nshobora kubwiriza
ikivunge cy’abantu ku mbaraga zanjye! Mbese njyewe ndi iki? Umukungugu
n’ivu ... . Ariko muri njye no muri bagenzi banjye harimo umuriro, ari
nawo wari muri Yesu Kristo igihe yagendaga muri iyi si. Tugenda twereka
abantu ishusho ye, kwihangana kwe, urukundo rwe rutagira akagero, ... .
Nagaruka azaduha ubwiza mu isi."
Mbere y’uko uyu Mwongerezakazi Catherine Booth ava mu gihugu
cy’Ubufaransa ngo ajye gutangiza umurimo mu Buholande, yaravuze ati:
"Ubufaransa bufite abantu utasanga ahandi ku isi, barangwa n’imbaraga,
kugira ubuntu, n’ubushobozi bwo gukurikirana kugeza ubwo bumvise ibyo
bigishijwe. Iki gihugu kirimo ukuri, barwanya ikibi bivuye inyuma, ntawe
ushobora kubakoma imbere... Kuvuga ko badakunda ubutumwa bwiza byaba
ari ukubeshya, ahubwo bakeneye ubw’ukuri."
Icyigisho cya Catherine Booth


text:
Abaroma 13:12 - Ijoro rirakuze burenda gucya. Nuko twiyambure imirimo y’umwijima, twambare intwaro z’umucyo.
Nafashe umwanya wo gutekereza cyane kuri iri jambo nsanga ubutumwa burimo bureba buri wese.
Abantu bamaze iminsi bareba cyane ku bimenyetso bigaragara mu ijuru birimo ukwezi gutukura (blood moon). Hashyize imyaka irenga 30 abashakashatsi bavuze ko muri uku kwezi, mu matariki turimo y’uyu mwaka hazabaho ibyo turi kubona ubu. Nta gitangaza mbibonamo. Byahozeho. Si ubwa mbere ukwezi gusa gutya.
Bimaze kuba incuro nyinshi (zigera ku munani) kandi byatangiye kuba mu mwaka wa mu gihe cyacu 163 (nyuma ya Yesu) ku buryo hashize imyaka yegereje 2000 biba. Hari n’ibyabaye muri 1982.
Nyamara hari ibimenyetso byinshi bigaragaza ko turi mu kinyejana bitakagombye gutungurana Yesu agarutse kuko ibimenyetso bivugwa muri Matayo 24 byinshi birimo gusohora mu myaka yacu.
Icyo nashatse kubagezaho ni ubutumwa Yesu yavuze ngo "muhore mwiteguye". Muve ku makuru y’impuha ahubwo mwitegure igitondo gihoraho.
Hari imyambaro yambarwa mu ijoro umuntu atabyukana ngo asohokane bukeye. Urugero: ntawava mu cyumba aryamyemo ngo asohokane imyenda ararana hanze y’urugo rwe bukeye. Imyambaro y’ijoro ni iy’ijoro. Imyambaro umuntu yambara hakeye irarobanurwa.
Imana ibinyujije mu ijambo ryayo Bibiliya itubwira imyambaro abazabana na Yesu ubuziraherezo bakwiye guhora bambaye. Iyo myambaro ni imirimo yo gukiranuka dukorera Imana. Nk’uko tubisoma mu Byahishuwe 19:7 -8, "Tunezerwe twishimye, tuyihimbaze, kuko ubukwe bw’Umwana w’Intama busohoye umugeni we akaba yiteguye, kandi ahawe kwambara umwenda w’igitare mwiza, urabagirana utanduye." (uwo mwenda w’igitare mwiza ni wo mirimo yo gukiranuka y’abera.).
Mbese kugaruka kwa Yesu ku gutera kunezerwa? Biratangaje kumva ukuntu abakristo bahangayikishijwe n’inkuru yo kugaruka kwa Yesu...bisa n’ibibabaje kuri bamwe. Burya tumuvuga tutamukunda? Hari umugeni utajya wishimira ubukwe? Haba hari imirimo ukorera Imana? Wibuke ko imirimo yawe ariyo myambaro witegurana.
Mbese uyikiranukamo? Ingero: iyo utanga kimwe cya cumi? Iyo uririmba, ubwiriza, ukora mu itsinda runaka mu Itorero, ubikiranukamo? IBAZE NAWE! Aho kuvuga amakuru y’impuha ajyanye no kugaruka kwa Yesu (Yesu ubwe yaravuze ngo muzumva amakuru y’impuha) ihutire gukora imirimo mu nzu y’Imana kandi ube umwizerwa mu byo ukora.
Imana ibahe umugisha Rev. Dr. Fidele Masengo, Foursquare Church Kimironko Tel +250 788 307 619


text:
Minisiteri y’uburinganire n’iterambere ry’umuryango irasaba Abanyarwanda kudakomeza kugendera ku muco wo kuvuga ko bakwiye kubyara bakuzuza isi, ahubwo bagaharanira kubyara abo bashoboye kurera.
Minisitiri w’uburinganire n’iterambere ry’umuryango Nyirasafari Esperance, yibukije Abanyarwanda gutekereza ku bushobozi bafite mbere yo kubyara abana.
Yagize ati “Hari ababyeyi babyara abana benshi ntibabashe kubabonera ibibatunga bihagije kubera ko babyaye benshi ubushobozi bukabura, ubu turasaba Abanyarwanda cyane cyane urubyiruko ni mwe mukiri bato mutarashaka, umunsi mwashatse muzabizirikane mubyare abo mwateganyirije kandi bake.
Umenye ngo ugiye kubyara umwana wabipanze neza, umwe se uramushoboye uzamubonera ibyangombwa byose, waramuteganyije se? ureke kubyara wumva ko Leta izagufasha kuko Leta iza ku mwanya wa kabiri nyuma yawe wowe mubyeyi.
Ndasaba Abanyarwanda muri rusange kumva ko iki kibazo cyo kubyara abo dushoboye kurera bakwiye kukitaho, ntabwo tukiri muri ya si y’uko abana benshi ari amaboko.”
Bamwe mu babyeyi baganiriye n’Imvaho Nshya bemeza ko hari abagifite imyumvire yo kubyara abana benshi.
Kamanzi Angelique, atuye mu kagari ka Sibagire mu murenge wa Kigabiro, yagize ati “Iyi gahunda yo gukangurira Abanyarwanda kubyara abana bake ikwiye gukomeza kandi igashyirwamo imbaraga birenze uko bivugwa ubu ngubu, hari umubyeyi duturanye nta mugabo agira ariko afite abana 4 kandi ntararenza imyaka 25.
Iyo muganiriye wumva afite gahunda yo gukomeza kubyara, iyo bamubwiye kuboneza urubyaro avuga ko atahinyuza Imana ibyo yamuhaye.”
Yankurije Clarisse, umwe bagize ihuriro ry’abanyeshuri barokotse Jenoside yakorewe Abatutsi (AERG) bari mu mwiherero i Rwamagana, we yemeza ko bamaze gucengerwa n’inyigisho zibakangurira kuzabyara abo bashoboye kurera kandi batazaba umutwaro ku gihugu, ndetse akaba yemeza ko nk’abakobwa babishatse mu gihe kizaza ubwiyongere bw’abaturage butaba buri ku kigero gikabije nk’uko ubu bimeze.
Ikigo cy’Igihugu gishinzwe Ubuzima, RBC, kiramenyesha Abanyarwanda bose ko ibicurane by’ibiguruka byagaragaye mu gihugu cya Uganda bishobora kwanduza n’abantu kandi bikabazahaza. Ibyo bicurane (...)
Abaturage bo mu murenge wa Mukura mu karere ka Rutsiro, baravuga ko babangamiwe no gukora ingendo ndende bagiye kwivuza. Umurenge wa Mukura ufite ubuso bungana na kilomeretokare 98,7, ufite (...)
Minisiteri y’uburinganire n’iterambere ry’umuryango irasaba Abanyarwanda kudakomeza kugendera ku muco wo kuvuga ko bakwiye kubyara bakuzuza isi, ahubwo bagaharanira kubyara abo bashoboye kurera. (...)
Ubushakashatsi bwakozwe na Kaminuza ya California bwasanze abantu bogosha ku myanya y’ibanga bafite ibyago byo kwandura indwara zandurira mu mibonano mpuzabitsina kurusha abatabikora. Ubwo (...)
Ikigo cy’igihugu gishinzwe iby’ubuzima (RBC) cyatangaje ko 2% by’imiti itangwa mu bitaro bya Leta ari yo yarangije igihe idakoreshejwe mu mwaka wa 2015, kandi ko birinda kugera aho nta kitakozwe ngo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Eid Adhuha: Hari abiyambitse nk’Abayisilamu kugira ngo bahabwe inyama
Mu kwizihiza umunsi wa Eid Adhuha muri Nyagatare, hari abiyambitse umwambaro w’Abayisilamu kugira ngo bahabwe inyama z’inka zatanzweho igitambo.
Mu murenge wa Nyagatare isengesho ribanziriza gutanga ibitambo, ryabereye imbere y’umusigiti wo mu mudugudu wa Gihorobwa mu kagari ka Rutaraka.
Ibimasa bibiri bifite agaciro k’ibihumbi 200Frw, ni byo byabazwe. Inyama zagabanyijwe Abayisilamu n’abatari bo, baturiye umusigiti w’ahabereye isengesho.
Ubusanzwe ku munsi wa Eid Adhuha, Abayisilamu ni bo bahabwa inyama mbere. Abatari bo bakazihabwa nyuma kandi ntibisaba ko baba bambaye nk’Abayisilamu.
Gusa ariko bamwe mu baturage bo muri Nyagatare bemeza ko hari abiyambitse imyambaro y’Abayisilamu kugira ngo bahabwe inyama mbere. Bari bafite impungenge ko ngo kuba atari Abayisilamu bashobora kutazibona.
Umuturage, utifuje ko amazina ye atangazwa, avuga ko we yiboneye abantu batandatu, asanzwe azi neza ko atari abayisilamu ariko bambaye nkabo.
Ati “Ariko inzara ni ingome niba atari ugukunda inyama! Maze kubona abantu batandatu bamwe bambaye ingofero abandi bitandiye kandi ndabazi neza rwose si Abayisilamu. Ari jye nasaba bakampa cyangwa bakanyima ntabeshye.”
Sheikh Jumapiri Mbabajende, umuyobozi w’Abayisilamu mu karere ka Nyagatare, we avuga ko amatungo baba batanzeho igitambo, inyama zayo zihabwa abantu bose hatarebwe idini.
Yemeza ko umunsi wa Eid Adhuha ari uwo gusangira n’abavandimwe babo ndetse n’abaturanyi babo, badahuje imyemerere.
Agira ati “Umuyisilamu n’undi wemera Imana wese agomba kurangwa n’impuhwe n’urukundo, ntawukwiye kwishima abandi ababaye, ntibikwiye ko bazirikanwa uyu munsi gusa ahubwo byagahozeho.”
Mu isengesho rye Sheikh Mbabajende Jumapiri yasabye abayisilamu kurangwa n’umuco mwiza.
Yemeza ko amateka yaranze Ibraham, umugore we Hagari ndetse n’umwana wabo Ismail, afite amasomo akomeye yafasha umuryango Nyarwanda. Hakwiye kubaho ubworoherane, ibiganiro n’ubufatanye hagati y’abashakanye.
Ati “Abana basigaye bica ababyeyi, ababyeyi nabo bakicana bakica n’abo babyaye, izi ni ingaruka zo kudakurikiza amahame y’amadini nyamara ubundi ngo ubufatanye no kuganira bituma abantu bagana aheza.”


text:
Urwenya-Umuswa w'Ikinyejana
Umuswa w'Ikinyejana
Uyu muswa w’ikinyejana yari agiye kwinjira mu kizamini ngo bamubaze abanza kwegera mugenzi we wari asohotsemo yizeragaho ubuhanga kumurusha ati " mbwira ibisubizo !" Aramubwira ati " icya mbere ni ’mu busambanyi’, icya kabiri ni ’Zinedine Zidane bakunze kwita
Zizou’, icya gatatu ni ’Nyiragongo’ naho icya kane cyo ni ’bamwe barabyemera abandi bakabihakana ariko njyewe ndabyemera’.
Aba arinjiye mwarimu ati " ko watinze kwinjira wari he ?" Arasubiza ati ”mu busambanyi", mwarimu arumirwa.
Ati " ngaho mbwira, so yitwa nde ?" Arasubiza ati "Zinedine Zidane bakunze kwita Zizou", mwarimu yifata ku munwa.
Arongera aramubaza ati " nyoko we yitwa nde ?" Arasubiza ati "Nyiragongo", mwarimu ati "Ibi ni ibiki noneho ? Uyu we ni gati ki ?
Niko, ubwo nturi umurwayi wo mu mutwe ?"
Arasubiza ati "bamwe barabyemera abandi bakabihakana ariko jyewe ndabyemera..."
Mwarimu ati " iri ni ishyano noneho ngushije !" Ahita ahamagara ati " nimuze mu mujyane i Ndera amazi atararenga inkombe !"
Bantu mukopera rero nubwo atari byiza mugerageze namwe mushyiremo inshabwenge mwoye gukopera utubago n’utwitso nk’uyu.
Shyiraho Igitekerezo!
Subscribe to: Post Comments (Atom)


text:
Umukristo mu isi aba afashe igihe mu ntambara.Mu isi nta hantu wabonera abahoro yuzuye. Iyo ibibazo byabaye byinshi siko abakirisitu benshi bashobora kubyakira. Bamwe bariheba, bagatakaza kwizera , bagacogora gusenga.
Igihe abigishwa ba Yesu bari mu bwato,bagaterwa n’umuyaga mwinshi ubwato bugiye kurengerwa n’amazi ; Yesu yari aryamye mu bwato asinziriye. Abigishwa bamukanguje iki kibazo ngo ” Mwigisha , ntubyitayeho ko tugiye gupfa?“ -Mariko 4:38 . Birashoboka ko nawe muri kino gihe hari ibigeragezo bikugose ukaba uri guhamagara Imana mu buryo runaka. Hari abantu bitwara nk’uko ziriya ntumwa zitwaye ubwo zabonaga Yesu asinziriye kandi urupfu ruzugarije. Nyamara si ko bimeze, Yesu ntajya ntahunikira ntasinzira ngo yibagirwe gukora mu gihe cye. Ni we uturinda ikibi cyose.
Yesu afite ubutware bwo gutegeka imiyaga nubwo yaba ikomeye igatuza- Mariko 3:39 .Nugera aho wakwibwira ko Yesu yagutereranye, ujye wibuka ko uwatandukanije inyanja itukura imbere y’Abisilayeli, igihe abanyegiputa bari babakurikiye- kuva 14:21-22, akarindira Daniyeli mu rwobo rw’intare n’ubwo zari zishonje (Daniel 6:17-23).Ntukumve ko ku bibazo byaweho ntacyo yakora, ari maso no ku bwawe.
Yesu ukurinda buri munsi ntacyo ananiwe.Mu gihe Yesu yahagurukaga agacyaha inyanya, umuyaga ugahagarara; Abigishwa nubwo bari bamaranye iminsi itari mike na we, baratangaye baribaza bati ” Mbega uyu ni muntu ki? “ Mariko 3:41. Yesu we nta mbaraga nyinshi bimutwara ngo akureho ibibazo, arategeka gusa.
Umaze igihe kingana gute wumva ibya Yesu? Abantu benshi barimo n’abakristo ubwabo, ntibaramenya uko imbaraga ze zingana-Abefeso 1:15-23
Mu gihe uhuye n’ibigeragezo , ntukihebe ahubwo ujye ukomeza kwizera.Zirikana koYesu Kristo ari we utegeka ubuzima bwawe bwose, ni na we uturwanirira iyo intambara z’ubuzima zitugose.


text:
Ibidashoboka byashoboka aho kugira ngo ibyo Imana yavuze bihere
Yeremiya 33:19 - Maze ijambo ry’Uwiteka riza kuri Yeremiya riti "Uku ni ko Uwiteka avuga ngo ’Nimubasha gukuraho isezerano ryanjye ry’umunsi n’isezerano ryanjye ry’ijoro, kugira ngo umunsi n’ijoro bitazaboneka mu gihe cyabyo, ni ho isezerano nasezeranije Dawidi umugaragu wanjye ryakuka ngo ye kugira umwana azaraga ingoma ye, ndetse n’iry’abatambyi b’Abalewi abagaragu banjye.
Muri aya masaha nibutse Ijambo rikomeye rinyibutsa ukuntu ibyo yavuze ari ihame.
Abantu benshi bafite amasezerano y’Imana baterwa n’ibibazo binyuranye birimo kwibaza ngo:
Ese koko isezerano Imana yampaye niryo?
Ese koko byaba bigishoboka ko risohora?
Byanyurahe ko nta nzira mbona?
Nyamara ibyo bibazo twibaza ntibikwiye kubaho kuko nta Jambo Imana ivuga ngo rihere(Luka 1:45).
Igihe cyose yasezeranye irasohoza.
Nifashishije kino cyanditswe nize ibintu 5:
1) Ibyo dutekereza ko bidashoboka (Guhindura gahunda y’uko amanywa n’ijoro bisimburana) ni byo byoroshye kuruta gukuraho isezerano Imana yavuze!
2) Imana ikomeye kubyo yavuze nk’uko ikomeye kuri gahunda yahaye umunsi n’ijoro kuva yabirema.
3) Imana ntabwo igira ijambo ryoroheje ivuga. Ijambo yakoresheje irema isi n’ijuru ni naryo igikoresha ivuga ku byawe.
4) Icyahagaritse isezerano ryawe kiri ku ruhande rwawe ntabwo kiva ku Mana. Wisuzume!
5) Bigaragaye ko ibyo wabwiwe ko byavuzwe n’Imana bidasohoye, wibaze niba koko byaravuzwe n’Imana cg niba atari amagambo bayitirira itavuze.
Ndabakunda.
Bishop Masengo@Foursquare Gospel Church


text:
Rwanda : B&B heritage to clear DN international property outstanding loans
New investor B &B heritage took over DN international property and agreed also to pay FINABANK all debts DN international owed the bank. After DN international left with FIN BANK loans, the government intervened with B&B heritage, BRD to pay 80 m Rwf to Rwandan investors instead of 100 m Rwf. “Both parties have agreed on one decision, FINABANK has agreed to give 60m Rwf respectively, BRD gives 10m Rwf and the new investors gives 10m... Read More
Rwanda : Mbogo – Koperative MDECO irataganya kwagura imikorere
Koperative yo kubitsa no kugurizanya MDECO yo mu murenge wa Mbogo akarere ka Rulindo, iravuga ko nyuma yo kubona icyangombwa cya burundu kiyemerera gukora ubu igiye kwagura imikorere yayo mu gihuhu hose. Iyi koperative ikora nk’ umurenge SACCO ya Mbogo, ngo yabonye icyemezo cya Burundu, yahawe na banki nkuru y’ igihugu kuwa 17/03/2012. Nk’ uko bivugwa na Ndayizera Theogene umuyobozi w’ iyi koperative, ngo ubu noneho bashobora kwagura... Read More
Nyarubuye Sacco urges members to seek loans
The management of Nyarubuye Sacco Vision is encountering a problem of some members who are reluctant in applying for loans. The Cooperative Manager in Nyarubuye Sector, Kirehe district, Eastern Province of Rwanda Claudine Nyirabazungu says; “There are many members in the Cooperative and there is no problem in managing the business but the worry is that they do not come for loans”. The program was initiated in order to encourage residents so that... Read More
Barateganya gutanga inguzanyo mu rwego rwo kubarinda kotsa imyaka
Sacco yitwa CASAKOKI yo mu murenge wa Kigina mu karere ka Kirehe, tariki 23/01/2012, watangije gahunda yo gutanga inguzanyo mu rwego rwo gufasha abaturage kwirinda kugurisha imyaka bejeje ku mafaranga make (kuyotsa). Iyi sacco yagennye amafaranga agera kuri miliyoni eshanu n’ibihumbi 600 kuri iki gikorwa. Umuyobozi wa CASAKOKI avuga ko yo kubona ko iyo abaturage bejeje imyaka hari abacuruzi baza bakabagurira ku giciro gito (ibyo bita kotwa imyaka)... Read More
Zamuka na KCB: konti igamije guteza imbere abacuruzi baciriritse
Mu rwego rwo gutera inkunga imishinga y’ abacuruzi baciritse bagitinya kwegera ama banki n’ ibigo by’imari, banki y’ubucuruzi ya Kenya (KCB), yashyizeho konti yitwa Zamuka na KCB, ifite intego zo gutera inkunga imishinga y’abacuruzi baciriritse. Iyi gahunda igeze mu cyiciro cyo gufungura ama konti, yatangiye abaturage bigishwa akamaro ko kugira konti nk’iyi, aho babwiye ko bazajya bishyura ku nyungu ya 1.5%, nk’uko bivugwa na Charles... Read More
Ruhuha : BK irashimirwa inguzanyo irimo guha abagore bayigana
Manager wa BK Ruhuha asobanurira abashyitsi ibikorerwa muri banki Banki ya Kigali ishami ryayo rya Ruhuha mu karere ka Bugesera, irashimirwa inguzanyo irimo guha abagore bayigana mu rwego rwo kubakura mu bukene no kwiteza imbere. Umunyamabanganshingwabikorwa w’intara y’iburasirazuba Makombe Jean Marie Vianney arashimira iyo banki uburyo irimo guha inguzanyo abagore bo mu mirenge ya Ruhuha, Kamabuye, Ngeruka na Mareba. Yagize ati... Read More
CODEMARU cooperative offering loans for school fees
In a bid to support the education sector, COOPEC CODEMARU, a rural development cooperative which operates in Rulindo and Gakenke districts has embarked on offering loans for school fees to its members. This cooperative says that during the opening of schools, they usually give credits for school fees in the short period so that students don’t delay in going to school. This was said by NikuzeVictoire the accountant of this cooperative. He... Read More
CODEMARU: Inguzanyo z amashuri y abana ziboneka mu munsi umwe
Mu rwego rwo guteza imbere ireme ry’ uburezi, Cooperative de Developement de la masse Rurale (COOPEC CODEMARU) ikorera mu turere twa Rulindo na Gakenke, iravuga ko nta munyamuryango wayo ushobora kutajyana umwana we ku ishuri bitewe no kutabona amafaranga y’ ishuri. Iyi koperative ivuga ko iyo ari igihe cy’ itangira ry’ amashuri, batanga inguzanyo z’ amafaranga y’ ishuri mu gihe gito cyane kugirango umwana adakererwa kugera ku ishuri... Read More
Rwanda | Kirehe: Umurenge Sacco released 18 millions of loan to its members
Umurenge Sacco of nyarubuye ‘Nyarubuye Vision’ in Kirehe district has registered a remarkable progress with more than 3,700 members who have already secured loans totaling up to 18million Rwf over a period of 7 months. According to the accountant of the Nyarubuye Sacco Claudine Nyirabazungu, 41 members in the Sacco have already secured loans based on various farming projects and other off-land profitable businesses. Claudine also revealed... Read More


text:
y’Umuryango w’Afurika yunze Ubumwe irimo kubera mu Rwanda kuva kuri uyu wa 10-18 Nyakanga 2016 ikaba iteraniyemo ababarirwa mu bihumbi bitatu na Magana atanu.
Muri buri hoteli ngo hoherejwemo abagenzuzi bane ngo barebe niba buri mushyitsi ahabwa serivisi nziza, zirimo no kubona amafunguro ahagije kandi asukuye. Abo bagenzuzi bazaguma muri izo hoteli bagenzura serivisi zihatangirwa kugeza inama irangiye.
Francine Havugimana Uwera, Umuyobozi Wungirije ushinzwe Ubukerarugendo muri RDB yabwiye Kigali Today ko, iryo tsinda ry’abagenzuzi rigizwe n’abantu babiri bashinzwe umutekano (2 security officers), umuntu umwe uvuye muri RDB n’undi umwe uturutse mu biro bya Perezida.
Uwera, aburira abafite amahoteli ko uzatanga serivisi mbi ku bashyitsi azahanwa, yagize ati “Hoteli zizajya zitanga amafunguro ya mu gitondo ayo ku manywa ndetse n’aya nijoro…Ikindi ntitwakwemera ko hagira hoteli n’imwe itanga serivisi mbi kuko byasiga isura mbi ubukerarugendo muri rusange.”


text:
Hari uburyo butatu bwo kureba ubutaka bukwiriye, mu kubaka icyuzi. uburyo bwo gukanda
gupima gucengera kw’amazi
gupima amazi k’ubutaka
Uburyo bwo gukanda
Uburyo bukurikira bugomba gukorwa:
- gutosa ubutaka n’amazi ahagije atuma butoha
- gukanda ubutaka
- noneho ugafungura ikiganza cyawe.
- iyo ubutaka bugumanye umubyimbaishusho yabwo, nyuma yo gufungura ikiganza cyawe, buba bubereye mu kubaka icyuzi.
- uzuza icyobo kugeza hejuru
- pfundikiza ibibabi
- ku munsi ukurikiraho, amazi ashobora kugabanuka kubera gucengera
- ungera wuzuze amazi icyo cyobo kugeza hejuru wongere upfundikize ibibabi,
- reba aho y’amazi agera ku munsi ukurikira, niba akiri menshi, ubutaka buzaba budacengerwa kandi ari bwiza ku kubaka icyuzi.
- niba amazi yagiye nanone, ubutaka ntabwo ari bwiza ku bworozi bw’amafi.
Kubona ibisubizo byiza, ubu buryo bugomba gukorwa mu gihe k’izuba. Uburyo bukurikira bugomba gukurikizwa.
- cukura icyobo cy uburebure bwa metero imwe.
- pfundikiza ibibabi kugira ngo amazi areke kugabanuka kubera izuba
- niba icyobo cyuzuye amazi y’icyuzi ku munsi ukurikira, ubwo icyuzi gishobora kubakwa ubwo uzakenera igihe kirekire cyo kumisha icyuzi bitewe n’amazi menshi cyane.
- iyo iyobo cyumye mu gitondo, aho hantu habereye ubworozi bw’amafi kubera ko amazi atari menshi cyane.


text:
Aba baturage bavuga ko mbere ya Jenoside yakorewe Abatutsi mu 1994 nta hantu na hamwe mu Karere ka Gisagara hageraga amazi meza cyangwa amshanyarazi uretse mu bigo by’abihayimana, kandi na bwo bakoreshaga imashini zabo zavanaga amazi mu gishanga, naho ku mashanyarazi ngo abenshi bakoreshaga aturuka ku zuba.
Ikindi ngo byari bigoye kubona umuhanda ukoze neza kandi amashuri, amavuriro n’amasoko, na byo ngo byari mbarwa, ariko ubu muri aka karere ngo hatangiye kugaragara impinduka, batangira kubona ibikorwa remezo bituma n’imibereho yabo itera imbere.
Muri iki gihe u Rwanda rwizihiza isabukuru yo kwibohora ku nshuro ya 22, Akarere ka Gisagara kagenda kageza ibikorwa remezo ku baturage, nubwo bikiri bike ariko abaturage bavuga ko hatewe intambwe ikomeye kuko hari byinshi bagenda babona batari barigeze.
Manirakiza Vestine wo mu murenge wa Ndora, avuga ko imyaka irenga 35 amaze muri aka karere, ngo mbere ya Jenoside yakorewe Abatutsi mu 1994, atari yarigeze abona amashanyarazi cyangwa umuhanda ukoze neza nk’iyo bafite ubu, ubuhinzi bwa kijyambere bubaha umusaruro utubutse n’ibindi bagenda bageraho.
Munganyinka Saverina utuye mu Murenge wa Musha, ahashyikirijwe amazi meza muri uyu mwaka, we agira ati “Ubu natwe tumaze kubohoka ku mwanda, twashyikirijwe amazi, byabaye nk’inzozi kuko twabyirutse tuvoma imibande, imvune ari zose.”
Muri Musha ho, ivuriro ryari risanzwe rifite inyubako nto ryaraguwe, bakemeza ko ubu imbogamizi zo kubura aho bicara baje kwivuza n’abarembaga bakabura aho baryamishwa, zavuyeho.
Nyirajyambere Françoise ati “Kwibohora kurenze uku se ni ukuhe, mbere warakoraga urugendo rw’amasaha n’amasaha ugana ivuriro na ryo ritameze neza?”
Umuyobozi w’Akarere ka Gisagara, Jerome Rutaburingoga, avuga ko ibikorwa remezo mu karere bikiri bike, ariko akavuga ko aka karere ari uko kiyubakaga kava kure kuko ibyinshi bitari byarahigeze.
Rutaburingoga asaba abaturage gusigasira ibyo bagezeho akanabibutsa ko urugamba rwo kwibohora rugikomeje abantu baharanira kwibohora ubukene.
Agira ati “Twavaga kure ariko turakomeza kongera imbaraga, abaturage na bo bamenye ko batakirwana urw’amasasu ariko urwo kwibohora ubukene rukomeje.”
Ubuyobozi bw’aka karere burasaba abayobozi mu nzego zose gukangurira abaturage kwitabira ibikorwa bibateza imbere, kuko abenshi muri aka karere ngo bagifite imyumvire ikiri hasi ari na yo ibabuza kwibohora ubukene.


text:
Urwenya: Uburyarya bw'Abakobwa
Uburyarya bw'Abakobwa
Umusore yari arimo atembera na cheri we, ako kanya
Mercedes Benz iraparika, umukobwa ahita yishikuza
umuhungu agenda yiruka ajya muri Benz. Umusore aramubaza aho agiye.
Umukobwa aramusubiza ati “ Sweety ihangane ni mu kazi bankeneye Boss yari amaze kumpamagara.”
Maze umukobwa agezemo umushoferi
aramubwira ati “ ntabwo mpagaze kubera wowe,
ndi umushoferi w' uriya muhungu mwari kumwe mu kazi,none hari akazi gatunguranye baramuntumye.”
Shyiraho Igitekerezo!
Subscribe to: Post Comments (Atom)


text:
Bishop Marguerite Rwandamura, uyobora itorero United Christian Church ( UCC) ishami rya Gikondo, yagarutse ku masomo 3 yize mu gihe kingana n’imyaka 19, amaze mu muhamagaro wo gukorera Imana. Bishop Marguerite avuga ko yasanze gukorera Imana ari ikintu kiza ariko gikomeye, abantu bari bakwiye kwitondera, bakabikora neza kandi batinya kuko Imana iri hejuru y’ibintu byose.
Mu kiganiro kirambuye yagiranye na Ubugingo.com, nk’uko twagiye tubibageza mu nkuru zabanje, yadutangarije amasomo akomeye yigiye mu muhamagaro wo gukorera Imana by’umwihariko nk’umushumba, mu myaka 19 awumazemo.
Isomo rya mbere nk’uko yabidutangarije ngo ni ukwihangana, ati ‘’Udafite kwihangana rwose bwacya wabivuyemo,kuko uhuriramo n’intambara zitandukanye.’’
Bishop Marguerite Rwandamura
Bishop Marguerite avuga ko umuntu wese wifuza gukorera Imana, aba sabwa kwihanganira ibigoye byose azahuriramo nabyo, cyane ko bidahora ari byiza, iyo ugiye gukorera Imana intambara zitaba zishize. Bigusaba kurwana urugamba neza kugira ngo uzabone uko ugororerwa.
Isomo ra kabiri Marguerite yize ni ukwitanga, ikintu avuga ko ubusanzwe kigora abantu benshi, ntibamenye ko Imana yabahamagariye kwitanga mu gihe cyo kuyikorera kandi bakabikora bamaramaje.
Ati ‘’abantu benshi baza mu murimo w’Imana bumva bazabonamo akantu, nk’abaririmbyi, abavugabutumwa n’abandi bakorera Imana, ariko abantu bakwiye kumenya ko iyo wiyemeje gukorera Imana uba ugomba kwitanga umaramaje.’’
Bishop Marguerite akomeza avuga ko umuntu akwiye gukorera Imana nta yindi nyungu uretse gusa gushaka umuntu mushya wakizwa. Kuri iyi ngingo kandi, asanga aho kugira ngo abantu bananirwe gukorera Imana neza, ahubwo bashaka ibindi bakora mu buzima bwa buri munsi ariko ntibakurikire inyungu mu murimo w’Imana, kuko bituma batabikora neza.
Irindi somo Bishop avuga ko yize ni ugukorera abantu, ati ‘’Abantu benshi birabagora gukorera abantu, cyangwa se kuba abagaragu b’abandi.’’ Ati ‘’ Imana ntaho uzayikura ngo uyoze ibirenge, uyifashe, ahubwo Imana iri mu bantu, iyo utemeye gukorera mu bantu birakugora gukorera Imana.’’
Bishop Marguerite kandi anavuga ko mu bintu bimufasha gukorera Imana neza, harimo no kuba ari umugore, akaba yaramenyereye gucira ubugufi umugabo we. Ati ‘’Kuba mfite umugabo unyobora, ngahora mucira bugufi bituma no kubaha Imana bitangora.’’
Ikindi avuga ngo ni uko kuri we asanga iyo umutu abayeho ubuzima bwigenga, atagira umuri hejuru bishobora kumugora kubaha Imana. Bishop Marguerite Rwandamura uyobora itorero UCC-Gikondo ni umugore wa Apotre Charles Rwandamura, ari nawe urihagarariye ku rwego rw’igihugu, aho ikicaro cyaryo giherereye Niboyi mu karere ka Kicukiro ( Umujyi wa Kigali).
Innocent Kubwimana/Ubugingo.com


text:
Kemura ukwihuza ku bikoresho by’amajwi bya Bluetooth n’amagaragaza nta rusinga
Amajwi ya Bluetooth
Nukanda buto ya Kwihuza ahakorerwa ibikorwa ntibone igikoresho cy’amajwi gifite Bluetooth, gerageza ibi:
Reba neza ko igikoresho cya Windows cyawe gikorana na Bluetooth kandi ko gifunguye. Urabona buto ya Bluetooth ahakorerwa ibikorwa.
Reba neza ko igikoresho cy’amajwi gifite Bluetooth gifunguye kandi ko kiboneka. Uko ubikora biterwa n’ibikoresho, bityo ugomba kureba amakuru yazanye n’igikoresho cyawe cyangwa ukajya ku rubuga rw’uruganda rwagikoze.
Iyo uri gushakisha ibikoresho bifite Bluetooth bitari iby’amajwi, jya kuri paji y’Amagenamiterere ya Bluetooth. Jya ku Amagenamiterere, hitamo Ibikoresho, hitamo Bluetooth, hitamo igikoresho, uhitemo Vanaho igikoresho, maze wongere ugerageze guhuza.
Ibikoresho bya Miracast
Nukanda buto ya Kwihuza ahakorerwa ibikorwa ntibone igikoresho cyawe, gerageza ibi:
Reba neza ko igikoresho cya Windows cyawe gikorana na Miracast ureba amakuru yazanye na cyo cyangwa ujya ku rubuga rw’uruganda rwagikoze.
Reba neza ko Wi-Fi ifunguye.
Urebe neza ko igaragaza ushaka guporojetaho rikorana na Miracast kandi ko ifunguye. Niba bidakorana, biragusaba adabutateri ya Miracast (rimwe na rimwe yitwa “dongle”) icomekwa mu muyoboro wa HDMI.


text:
Tour du Rwanda: Sebamed-Kipharma izagabanya 20% by’igiciro cy’amavuta n’amasabune
Mu isiganwa ry’amagare, Tour du Rwanda ritangira kuri iki Cyumweru, ku nshuro ya gatatu, KIPHARMA nk’umuterankunga w’iki gikorwa izagendana na Tour du Rwanda guhera tariki ya 13 Ugushyingo 2016, ikomeza no kubagezaho amavuta n’amasabune bya SEBAMED.
Ibiciro bizaba ari byiza cyane kuko bizagabanukaho 20%.
SEBAMED ni iy’uruganda rwo mu Budage, Sebapharma GmbH & Co. KG, aho bakora amasabune yo koga n’amavuta avura ibiheri n’ibishishi, amasabune y’amazi y’ubwoko bwose ku bana n’abantu bakuru bifite pH 5.5 y’ uruhu ruzima iba ibasha kurinda uruhu muri Rusange.
Hari amavuta n’amasabune avura uduheri duto n’ibishishi byo mu isura ukongera gusubirana uruhu rw’umwimerere.
Ku ngimbi n’abangavu hari amavuta n’amasabune mu kuvura ibiheri n’ibishishi barwara mu maso.
Ku bakize ibiheri bagasigarana ibisa nk’inkovu mu isura, hari amavuta n’isabune mukoresha mukongera kugira uruhu rwanyu.
Amavuta n’amasabune ku bantu bakuru
Ku bantu bafite uruhu rwumagaye, rukomeye, hari amavuta n’amasabune bifasha kongera korohera no kururinda kwangirika.
Ku bafite umubiri ufite ibinure byinshi, tubaha amavuta abigabanya kimwe no kubo uruhu rwabo ruhinduka bijyanye no guhinduka kw’ikirere.
Abarwayi ba diabete, muri Sebamed hari amavuta afasha uruhu rwataguritse kongera gusubirana kimwe n’abarwaye imyate cyangwa abafite iminkanyari.Tubafitiye n’amavuta akiza amaribori.
Sebamed n’abana bato
Sebamed ibafitiye amavuta n’amasabune umwana akoresha uruhu rwe ntiruhindagurike.
Hari amavuta meza yo gusiga umwana mbere yo kumubinda (Pampers) bituma atababuka ku kibuno no ku mayasha.
Aya mavuta n’amasabune bya SABAMED wabisanga muri masoko (supermarket), yo mu gihugu ndetse na pharmacies yose yo mu Rwanda.
Mu rwego rwo kubafasha kubona bimwe mu bicuruzwa byacu mu gihe cya Tour du Rwanda, hari za farumasi tuzakoreraho imurikagurishwa rya SEBAMED PRODUCTS .
Gahunda z’izo farumasi
Ku Cyumweru, tariki ya 13 Ugushyingo 2016: Kipharma ishami rya Gisimenti na Pharmacie Unipharma Bridge.
Kuwa Kabiri, tariki ya 15 Ugushyingo 2016, muri Pharmacie Lilac Karongi
Kuwa Gatatu, tariki ya 16 Ugushyingo 2016, muri Pharmacie Bimophar Rusizi
Kuwa Kane, tariki ya 17 Ugushyingo 2016, muri Pharmacie Pillar Muhanga
Kuwa Gatanu, tariki ya 18 Ugushyingo 2016, muri Pharmacie Magnificat Musanze
Kuwa Gatandatu, tariki ya 19 Ugushyingo 2016, muri Pharmacie Unipharma Bridge, na Kipharma ishami rya Gisimenti
Ku Cyumweru, tariki ya 20 Ugushyingo 2016, muri Pharmacie Unipharma Bridge, na Kipharma ishami rya Gisimenti.
Kubindi binyanye naho tuzagenda tunyura ndestse n’uko Tour du Rwanda, izaba ihagaze mwabikurikirana kuri page yacu ya facebook ikaba ari SEBAMED RWANDA.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umwe muri abo bagome babambwe aramutuka ati “Si wowe Kristo? Ngaho ikize natwe udukize.”Ariko uwa kabiri amusubiza amucyaha ati “No kubaha Imana ntuyubaha, uri mu rubanza rumwe n’urwe? Twebweho duhowe ukuri, tukaba twituwe ibihwanye n’ibyo twakoze, ariko uyu nta kibi yakoze.”Nuko abwira Yesu ati “Mwami, uzanyibuke ubwo uzazira mu bwami bwawe.”Aramusubiza ati “Ndakubwira ukuri, yuko uyu munsi turi bubane muri Paradiso.” Luka 23:39-43
Hari imvugo ikunda gukoreshwa ngo kuba umukristo bigusaba kwisukura, ese uko kwisukura cyangwa kwiyeza n’iki bivuze?, tekereza uje kumbwira ngo niyeze nibwo ndaba umukristo ntazi nicyo ushatse kuvuga!, harya ubwo iyo nzira naba nkiyegendanyemo nawe?, oya rwose! Ariko igihe umbwiye ko bisaba kumenya ukuri kwa Yesu Kristo no kumenya uwo ndi we muri Kristo Yesu, nzakubwira ngo komeza umbwire neza aho ho ndumva tubyumvikanaho.
Yesu kristo yabambwe hagati y’ibisambo bibiri, igisambo kimwe gitangira gutuka Yesu ariko ikindi cyiravuga giti” umenye ko twe turi kuzira ibyo twakoze ariko uyu we arazira ubusa,” iki gisambo cyari kimaze guhishurirwa no gusobanukirwa Yesu Kristo gihita kimwisabira ko yaza kibuka mu bwami bwe, intambwe ikomeye cyateye kwari ukumenya neza ukuri kwa Yesu Kristo kuko cyari kifitiye amasaha make yo kubaho, bigaragaza ko nta gihe cyo guhindura imyitwarire yacu, kamere n’ibindi bibi cyakoraga.
Iyo gitekereza (Igisambo) kuvuga ngo kizabanza guhindura ibyo kiberagamo, ntibyari gushoboka kuko nta mwanya yari kubona wo kujya gusaba imbabazi abo yahemukiye, kongera kwiyunga n’umuryango we, kuriha ibyo yangije n’ibindi byinshi byagombaga kumubuza kubona ubugingo.
Nubwo ntamwanya wo gukora ibyo byose byagombaga kuba aribyo byakamuhuje n’Imana neza, yahise akoresha umwanya muto yari afite maze asobanukirwa ko Yesu ariwe ushobora ku mubera inzira yo kurangiza amateka mabi yose yari yarabayemo, maze Yesu Kristo aramubwira ati” mu kanya turaba turi kumwe muri Paradiso.”
Ntekereza ko iyo uy’umugome agira amahirwe yo kuva kuri uriya musaraba akongera kubaho atari kuzigera ava mu nzira yo gutegereza ubwami yari yasabye Yesu dore ko yari amaze kwemererwa kuza kuba muri paradise, ibyo yari kubikora abinyujije mugukora imirimo myiza itandukanye cyane niyo yabagamo mbere.
Kugira ngo rero ube umukristo nyawe, usabwa kumenya no kwemera Yesu Kristo ko ariwe mwami wakwambika imbaraga zo kunesha urugamba ry’ibyaha n’imyambi yaka umuriro Satani ahora arasa ubutitsa. Yesu niwe ufite ubushobozi bwo guhindura imyatwarire yawe, ntabwo ari wowe uzahindura ibidatunganye wagenderagamo ngo ubone gukurikira Yesu ahubwo umusanga uko uri akazagenda agufasha guhinduka kugera ku rugero rukwiye.


text:
Musanze: Abadashoboye kwiyambutsa imihanda bashyiriweho abazajya babambutsa
Polisi y’igihugu ikorera muri Musanze yashyizeho abantu bazajya bambutsa abanyeshuri n’abandi bantu, imihanda ya kaburimbo hagamijwe kwirinda impanuka.
Uyu muhango watangijwe ku mugaragaro na Polisi y’igihugu ikorera mu karere ka Musanze, tariki ya 26 Ukwakira 2016.
Abo bantu, babihuguriwe, bazajya bambutsa abanyeshuri bava cyangwa bajya ku ishuri n’abandi bantu bakuru batazi kwiyambutsa imihanda yo mu mujyi wa Musanze iba irimo urujya n’uruza rw’ibinyabiziga.
Ibyo ngo bizakumira impanuka; nkuko IP Etienne Kabera, ushinzwe umutekano wo mu muhanda mu karere ka Musanze, abivuga.
Agira ati “Iki gikorwa cyo gushyiraho abantu bashinzwe kwambutsa abanyeshuli mu masangano y’imihanda bizagabanya impanuka ndetse bitume n’ababyeyi babo bana batekana aho bari hose batikanga impanuka.”
Polisi ivuga ko mu karere ka Musanze nibura buri kwezi abantu bane bahura n’impanuka zikabasigira ubumuga cyangwa se bamwe muri bo zikabahitana.
Itanga urugero rw’umunyegare mu minsi ishize wagonzwe n’ikamyo ari mu isangano y’umuhanda mu mujyi wa Musanze agahita ahasiga ubuzima.
Niyo mpamvu rero ngo yahise ihugura abantu, ibigisha uburyo bazajya bambutsa abadashobora kwiyambutsa iyo mihanda yo mu mujyi.
Umurungi Yvette, umwe mu bari bitabiiriye uwo muhango, yabwiye Kigali Today ko yishimiye kuba abana babo bagiye kujya bambutswa imihanda n’abantu babihuguriwe.
Agira ati “Hari ubwo umuntu yatumaga umukozi kwambutsa umwana umuhanda nawe ubwe atazi kuwiyambutsa, ubwo rero aho wicaye ku kazi cyangwa mu rugo ukumva nabyo nta mahoro biguhaye ariko ubu imitima isubiye mu gitereko.”


text:
Mbese na Dawidi yagwa mu cyaha? (Igihanda cyagushije Dawidi) 1 Abakorinto 10:13
“Nta kigeragezo kibasha kubageraho kitari rusange mu bantu, kandi Imana ni iyo kwizerwa kuko itazabakundira kugeragezwa ibiruta ibyo mushobora, ahubwo hamwe n’ibibagerageza, izajya ibacira akanzu kugira ngo mubashe kucyihanganira.”
Dore ubuhamya bw’umuvugabutumwa Johnny Creasong:
“Michael ni umusore wakoze umurimo w’Imana igihe kirekire. Yari umusore ugira amakenga kandi ufite umuhamagaro ku rubyiruko. Yakundaga abana na bo bamukunda. Yakoreye umurimo w’Imana mu ngando z’urubyiruko rwacu, ku buryo wasangaga buri muhungu ashaka kwigira mu cyumba yari acumbitsemo.
Ndibuka nongeye kumubona umunsi umwe mbere y’uko ajya gutangira inyigisho za Bibiliya, ambwira ko bimunejeje cyane gutangira amasomo azamufasha mu murimo w’Imana. Twasezeranyeho maze nsigara musengera amanuka mu gahanda kavaga mu ngando, agenda agambiriye gusingira amavuta arenzeho ngo abashe gukorera Imana.
Nongeye kubona Michael ari mu biro byanjye. Icyantangaje, yari atakibarizwa mu ishuri rya Bibiliya, ahubwo yari yarakomeretse. Yarakugendeye maze arangaye agwana mu cyaha n’umwana, ku buryo muri icyo gihe yari ategereje kujyanwa mu rukiko. Amaze kumbwira agahinda kendaga kumusatura umutima, ibintu njye ntabashaga kwiyumvisha ko byaba ku muntu nka Michael, ni bwo yambazaga ati: “Mbese nshobora kuba nsengera iwawe?”
Ari wowe wari kumusubiza iki? Dore uko namushubije: “Mwene data rero, ICYAHA UKOZE RIMWE GUSA, ICYAKURIKIRAHO CYOSE, ICYO BYABYARA CYOSE, UBWACYO CYAKWAMBUYE UBUSHOBOZI BWO GUKORERA UMURIMO W’IMANA MU RUBYIRUKO. Ntuzongera kubasha gukora nk’uko byari bisanzwe. “Amakosa mato, n’ubwo ababarirwa, afite ingaruka z’igihe kirekire.”
Dore ubusobanuro bwo gukiranuka mu magambo make: “Gukiranuka ni ugukunda Imana ku buryo busesuye no gukunda umutu ku buryo busesuye. Ushobora kuba wibaza uti: “Sinshobora gukiranuka!” Yesu yaratubwiye ati: “Namwe mube mukiranutse nk’uko So wo mu ijuru akiranuka.” (Matayo 5:48) Mbese Yesu yari kutubwira ibi azi ko bidashoboka? Iyo umugabo yitegereje uruhinja rwe, abara intoki, amano, maze akavuga ati: “Umwana wanjye aruzuye!” None se ibyo biba bisobanuye ko uwo mwana atazakora amakosa, atazarira, cyangwa ngo bigere aho ahanishwa umunyafu? Si ko biri. Ariko mu maso ya se, uyu mwana aba yuzuye. Mbese ko tumenya kwiyubaha, ntidukwiye kumenya no kubaha Imana?
Dawidi yari afite umutima umeze nk’uko Imana ishaka, nyamara yaguye mu cyaha.
Dawidi yakubise Goliati hasi, nyamara na we hari icyamukubise hasi! Ijoro rimwe gusa ryo kurangara, icyemezo kibi, bishobora guhitana ubugingo bwawe!
Byari nko mu gihe cy’urugaryi. Urushyana rwari rurangiye hariho imiyaga yoroheje. Imihanda yari imaze kumuka. Nyuma ya Pasika, abantu bavuye mu minsi mikuru bajya guhinga. Muri Isiraheli, ingano na seyiri byari bugufi gusarurwa.
Byongeye, byari igihe cy’intambara. Umugaba w’ingabo Yowabu afatanije n’ingabo z’Abisiraheli, yari amaze kunesha Abamoni no kugota Rahabu. Amafarashi yose y’Umwami n’ingabo ze byari byagiye ku rugerero. Buri wese yari ku rugerero uretse Umwami.
Nta wamenya impamvu Dawidi atari yagiye ku rugerero. Urwitwazo rwa mbere ni ni uko atashakaga kwijandika mu myitozo y’intambara. Inkuru y’igihanda cyagushije Dawidi ihinnye mu mirongo ine:
2 Samweli 11:1-4
- Mu gihe cy’urugaryi, ari nacyo gihe abami bajyaga mu ntambara, Dawidi yohereje Yowabu n’ingabo z’Abisiraheli zose. Bishe Abamoni bagota Rahabu, ariko we yigumira i Yerusalemu.
- Ijoro rimwe, Dawidi yaribambuye maze azenguruka inkike z’ingoro ye. Ari hejuru ku nkike, yarabutswe umugore wiyuhagiraga. Uwo mugore yari afite uburanga buhebuje.
- Dawidi yohereje umuntu kumurebera uwo mugore uwo ari we. Iyo ntumwa ni ko kuvuga iti: “Si Batisheba se mwene Eliyamu, muka Uriya w’Umuheti?
- Dawidi ni bwo yohereje abo kumumuzanira. Umugore yaraje, bararyamana (Yari yamaze kwiyezaho ubwandu bwe), maze ahera ko asubiza iyo mu rugo.
Dore uburyo tugeragezwa:
Satani afite INTEGO, ARITEGURA, kandi aba afite UMUGAMBI wo kutumanura mu rwobo ngo tuzabaneyo na we. Wibuke ko i kuzimu hateguriwe Satani n’abamarayika be (Matayo 25:41).” Satani ntashaka kuzababazwa wenyine.
SATANI IYO ATUGERAGEZA ABA AFITE INTEGO ZIKURIKIRA:
1) KWIBA
2) KWICA
3) KURIMBURA
“Umujura ntazanwa n’ikindi keretse kwiba, kwica no kurimbura; ariko njyeweho nazanywe no kugira ngo zibone ubugingo, ndetse ngo zibone bwinshi.” (Yohana 10:10)
UBURYO SATANI YITEGURA:
Dore amarembo atatu ikigeragezo kinyuramo:
1) IREMBO RY’IBITEKEREZO
2) IREMBO RY’IJISHO
3) IREMBO RY’UBWIBONE
“Kuko ikiri mu isi cyose ar irari ry’umubiri ari n’irari ry’amaso, cyangwa kwibona ku by’ubugingo bidaturuka kuri Data wa twese ahubwo bituruka mu isi.” 1Yohana 2:16
UMUGAMBI WA SATANI
“Ahubwo umuntu wese yoshywa iyo akuruwe n’ibyo ararikiye bimushukashuka. Ni uko iryo rari rirakura rikabyara icyaha, ibyaha na byo bimaze gukura bikabyara urupfu.” Yakobo 1:14-15
1) AKORESHA IBYAMBU BISANZWE ARIKO BITEYE AMABENGEZA
2) AKAKUROBA
3) AGATEGA INDOBANE
4) AKAKUGUSHAMO
5) MAZE AKAGUKARANGA
UKO WANESHA IKIGERAGEZO
Imana ntizankundira kugeragezwa ibirenze ibyo nakwihanganira !
Dore ibyagufasha kunesha ...
KWIRINDA
KUBAHA
GUHAGARARA KIGABO
“Mwirinde ibisindisha mube maso, kuko umurezi wanyu satani azerera nk’intare yivuga ashaka uwo aconshomera.
Mumurwanye mushikamye kandi mufite kwizera gukomeye, muzi yuko bene data bari mu isi muhuje imibabaro.” 1 Petero 5:8-9
Ikibwirizwa cya “Johnny Creasong”


text:
SAWUTI HEWANI ni imwe muri Korali zikunzwe cyane hano mu Rwanda, Ikorera umurimo w’ivugabutumwa mu Gakiriro ka Gisozi, mu Itorero Bethesda holy church.
SawutiHewani iritegura kumurika ku mugaragaro album yabo igizwe n’indirimbo z’amashusho kuri uyu wa 27 Ugushyingo 2016 igitaramo kizabera ku Itorero rya Bethesda holy church ku Gisozi aho kwinjira bizaba ari ubuntu maze tugafatanya nabo kuramya no guhimbaza Imana mu ndirimbo zabo zikunzwe.
Umuyobozi wa Sawuti Hewani Ev.Mbarushimana John yemezako bari bamaze igihe bitegura kugirango bazahe abakunzi babo ibyiza biri mugaseke kamaze igihe kinini gapfundikiye.
Yagize ati: Mu byukuri ntitwirengagije ko abenshi mu bakunzi bacu bari bafite amatsiko yo kongera kutubona, ariko twari tumaze igihe twitegura kubereka ibyiza byinshi, kdi dutekereza ko bizanyura buri wese kuko twagerageje ibishoboka byose ngo dukore indirimbo nziza zijyanye nigihe . twasenze Imana iduha ihishurirwa rijyanye nindirimbo zifite ubutumwa bwubaka kandi bugafasha imitima yababwumva. Ikindi nuko umuntu uzatahana iyi DVD azishima kuko ikoranye ubuhanga mu njyana nziza zitandukanye.
Mu bandi bahanzi bazafatanya na Sawuti Hewani gususurutsa abazitabira iki gitaramo harimo Rehoboth Ministries ndetse n’umuhanzi Dominic Nick
Twongere tubibutse ko iki gitaramo kizabera Bethesda Holy church mu Gakinjiro ka Gisozi kuva 14h00’kugeza 19h00’. kwinjira ni Ubuntu , aho tuzagira umugisha wo kubana n’umukozi w’Imana ukunzwe M’Bishop Muhongayire Jeanne d’Arc ari nawe mwigisha muri iki Gitaramo, ntutangwe kuhaboneka tuhahurire tuzindutse .
4,082 total views, 64 views today


text:
- Intambwe ya mbere m’ umushinga w’ubworozi bw’inzuki ni ukuba umunyamuryango w’abarozi b’ibinzuki bari mugace utuye. Aganire n’abazoroye. Ubaherekeze mugihe bagiye mukazi kerekeranye n’inzuki.
- Niba utamenyereye mugukora mu nzuki, birashoboka ko wakwiga ibyerekeranye nazo hamwe nabaho basanzwe bazoroye.
- Nanone ushobora ushobora kurumwa n’inzuki mbere yuko ubwawe utangira ubworozi bwazo. Kurumwa n’inzuki nabyo biri mubworozi bwazo. Umworozi agomba kumvikana nazo.
- Igihe wabaye umunyamuryango w’aborozi b’inzuki bo mugace utuyemo mukagirana umubano, ibitekerezo byuko borora bizagenda byiyongera. Ibibazo bikurikira bigomba kwitabwaho:
- ninde tuzakorana?
- ni ibihe bikoresho nzakoresha?
- ni he nzagurisha ibikomoka ku inzuki?
- Niba utangiye ninzuki ugomba kwishimira gukorana nazo byibuze n’umuntu umwe cyangwa babiri muri ako gace. Uhitemo aborozi bafite ubushobozi kandi bumvikana na rubanda, ingufu zawe ziziyongera. Korora inzuki ubwawe no kwifashisha uburyo butandukanye nuburi aho utuye ni intambwe zizaguteza imbere. Ijambo rizijyana no mugihe kidatinze uzaba uganira n’inshuti zawe n’abaturanyi.
- Buri gihe utangirane ubworozi bw’inzukibyibuze n’imitiba ibiri. Ibi bizaguha amahirwe yo kugereranya ku iyongera k’umubare w’ imitiba n’inyungu, no kuba umushinga wakomeza mugihe umuzinga umwe uvuyemo inzuki zikagucika. Nanone, ubugenzuzi bwiza buteza imbere ubworozi mugihe ufite umuzinga umwe uhura nibibazo byinshi.
- Mugutegura umushinga,shyiraho intego z’ukuri. Umushinga muto, ugerwaho, ufite ibisobanuro kurusha umunini ugerwaho ariko ukazatsindwa.
- Uhindura gahoro. Utangirana igitekerezo. Ugutsinda kwigitekerezo ni ukugisobanura imbere y’abantu kugira ngo bashobore ku kongerera ubundi buryo bakoresha mu korora muri ako gace.
- Ibikoresho ukoresha biterwa n’imiterere yahantu uri. Ugomba guhitamo ibyo ugomba gukoresha bitewe n’ibihari n’abatekinisiye bahari bakagufasha guhitamo ubwoko bw’umutiba n’ibikoresho bijyanye nawo.
- Ukamenya abantu bakora ibikoresho bifashisha mu bworozi bw’inzuki ukabimenya kuburyo ushobora kubyikorera ubwawe. Bizagusaba kwihangana kugira mgo ubone ibyo bikoresho hamwe.
- Aho kugurisha ibikomoka kunzuki ni muduce twinshi. Genzura abaturage basanzwe bifashisha ubuki cyangwa ibinyagu. Ntibazishimira kuba ubarusha ibintu byiza. Niba ntabahari basanzwe bifashisha ubuki, abakora imikati na buji niryo soko witaho. Ugenzure n’abashobora kuba bafite ibinyagu bajyana ku isoko.


text:
Mu gice giherutse Raissa yari yasabye se gufungura Mateso byihuse, bitaba ibyo akiyahura. Ese byaje kugenda gute?
Mu isaha imwe yonyine, Donald Gakire KAMANZI yahise ahamagara wa mupolisi amutegeka gufungura iyo sazi yamuduhiraga mu matwi.
Mu magmbo ye yagize ati “Utiriwe umbaza impamvu ufungure iyo sazi ikomeze imene amatwi nta kundi kuko iyo habayeho guhitamo utoranya akaremereye uramenye ntihashire isaha utabikoze.”
Mu gihe umupolisi urinze umuryango yarimo aserera na ISIMBI Donald Raisa amusohora mu kigo undi nawe yanga avuga ati “sinava aha kuko niho ubuzima bwanjye buri none ninsiga umutima wanjye aha ndajyana iki? Simpava rero!”
Mu gihe bagiserera ISIMBI yabaye nk’ubonekewe abonye Mateso arekuwe aza amusanga amwenyura, ni uko barahoberana cyane bararira maze Mateso ati “Ngiye kumva numva afande mukuru arambwiye ngo nsohoke ntahe bitarenze iminota icumi ntambone mu maso ye.” Nuko Raisa amutekerereza uko yateye ubwoba ise ni uko bahita bamenya ko byose se wa Raisa ariwe ubiri inyuma.
Mateso yahise afata umwanzuro wo gutoroka igihugu kuko yabonaga bigeze iwa Ndabaga, ubuzima bwe buri mu mazi abira mu gihe nta guhitamo kundi yari afite.
Mateso wari amaze iminsi yemerewe na ya radio yateguye amarushanwa ko azajya yandika inkuru ngufi ubundi zigashyirwa ku kinyamakuru cya ya radio kitwaga “INZIRA” bakajya bamuhemba ibihumbi ijana yahise abwira ISIMBI ati ‘Tujye gufata agafanta ndashaka ko tuganira’ nuko bajya mu kabari baricara baraganira Mateso ati
“Mukundwa Raisa, ngushimiye ko wankunze nta cyo unshiye, ariko njye nawe ntabwo dukwiranye, none nafashe umwanzuro wo gutoroka igihugu nkagenda aho kugirango agahanga kanjye nzagasige hano,bityo rero ndagusezeraho uzasigare amahoro kandi urukundo rwawe rw’ukuri uzarugumane gusa inzira zacu zo zibyaye amahari.”
Ubwo Mateso yavugaga ibyo Raisa yari atuje cyane maze ashize amanga abwira Mateso ati “Ntuteze kunsiga aha ahubwo mbwira igihugu tugiyemo mukundwa? Kuko uzi neza ko nta mwuka nta buzima niko nta Mateso nta Raisa.”
Undi ati “Sinakugira inama yo kujyana nanjye ngo usige ababyeyi gusa njye ndumva natorokera muri Kenya.”
Gakire yahise ahindura gahunda ahamagara Gatuza aramubwira ati “Ubu tuvugana ya sazi yongeye kuduhira mu matwi yanjye kuko ubu yamaze gufungurwa, none fata imbunda ugende mu kigo umurase mu ibanga ubundi uhite urigita kuburyo ntawe ukubona, ndakeka napfa umukobwa wanjye atazongera kumera nk’umusazi nkuko ameze ubu kuko yantegetse gufunguza ya mbwa mbura amahitamo.”
Ako kanya Gatuza yahise afata Moto yerekeza igikondo, maze akigera kuri marembo akubitanye na tax vatiri abona harimo ISIMBI na Mateso, ni uko agira amatsiko yo kubakurikira akamenya aho bagiye.
Bahise bafata inzira igana mu burasira zuba, kuko Mateso atagiraga icyangombwa cy’inzira bafashe umugambi wo guca Tanzania kuko niho honyine byari kuborohera gutanga Ruswa bagatambuka. Mbere yuko bagenda ISIMBI yabanje guca mu mujyi kuri banki abikuza amafaranga miliyoni icumi yose se yari yarayamubikirije.
Uko Gatuza yabonaga abo bana bagenda yahise afata ivatiri nawe ategeka umushoferi gukurikira iyo vatiri y’umutuku Raisa na Mateso barimo.
Ba Mateso ntibigeze batinda kuri Banki kuko abakozi baho bari bazi neza ko Raisa ari umukobwa wa nyakubahwa Donald , bahise bamuha ubufasha mu minota mike maze bakomeza urugendo rwerekeza i burasira zuba ku mupaka wa Tanzaniya n’u Rwanda.Uko bagendaga niko Gatuza yabakurikiraga.
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.


text:
Huye: Abanyakinazi bazwiho kwesa imihigo bababajwe n’uko basubiye inyuma
Ubuyobozi n’abaturage b’umurenge wa Kinazi mu karere ka Huye bamenyereweho guhora besa imihigo ubu babajwe n’uko basubiye inyuma.
Kuri uyu wa 15 Ukwakira 2015 ubwo bamurikaga ibyo bagezeho mu murenge wabo nibwo bagaragaje uku kutishimira umwanya wa kane mu mirenge 14 igize akarere ka Huye bajeho mu mihigo y’umwaka wa 2014-2015.
Mu mihigo yo kuva mu mwaka wa 2012-2013 ndetse n’uwa 2013-2014 bari aba mbere ariko mu mihigo y’umwaka wa 2014-2015 basubira inyuma baza ku mwanya wa kane mu mirenge 14 igize akarere ka Huye.
Migabo Vital, umunyamabanga Nshingwabikorwa w’uyu murenge wa Kinazi mu karere ka Huye yavuze ko kuba bari bazwiho kwesa imihigo buri mwaka ariko uyu mwaka wa 2014-2015 ukababera ibamba ari ibintu bibabaje ku buryo bagomba guhindura imikorere.
Uyu muyobozi w’umurenge wa Kinazi yavuze ko kuba barasubiye inyuma mu mihigo bidasobanuye ko baretse gukora neza.
Yunzemo agira ati: “Twahanitse indi mirenge mu mihigo nayo irakora cyane twe dukomeza kwibwira ko amazi akiri yayandi ariko ubu twiteguye kwadukana imikorere mishya tugasubira ku mwanya wa mbere mu mihigo y’umwaka wa 2015-2016â€.
Bamwe mu baturage bari muri iri murikabikorwa nabo bagaragaje ko kuba barasubiye inyuma mu mihigo ari inkuru ibabaje gusa batanga icyizere ko bagiye gukorana n’ubuyobozi bw’umurenge wabo bakawufasha mu kongera kwesa imihigo.
Bimwe mu byo abaturage bavuga ko byaba byaratumye umurenge wa Kinazi usubira inyuma ngo ni izuba ryacanye igihe kinini maze baze bagacika intege zo gukora.
Usibye ingamba nshya abaturage n’ubuyobozi bw’umureenge wa Kinazi bavuga ko bafite mu gutuma basubira ku mwanya wa mbere bahozeho mu mihigo, banishimiye ko akarere ka Huye umurenge wabo ubarizwamo kabaye aka mbere mu mihigo yo ku rwego rw’Igihugu.
Abafatanyabikorwa n’abayobozi mu nzego z’ibanze bagize uruhare mu gutuma akarere ka Huye kesa imihigo umurenge wa Kinazi abahakorera wabahembye ibyemezo by’ishimwe.